text:
Cameroun: AU yasabye Abanyapolitiki kwirinda icyateza imvururu
Yanditswe na Nshim Janvier
Umuryango w’Afurika Yunze Ubumwe (AU) wasabye Abanyapolitiki bo muri Cameroun kwirinda kuba umusemburo w’ikintu cyose cyateza imvururu.
Ni mu gihe bagitegereje ibizava mu matora ya Perezida yabaye mu mpera z’icyumweru gishize.
Ni mu itangazo ryatanzwe na Perezida wa Komisiyo ya AU, Moussa Faki Mahamat ku wa Gatatu tariki 10 Ukwakira.
Iryo tangazo ry’uyu muryango uhuza ibihugu byo ku mugabane w’Afurika ryatanzwe kubera ko Umukandida Maurice Kamto yatangaje ko ngo yatsinze amatora kandi urwego rubishinzwe rutararangiza kubara amajwi.
Ibitangazamakuru Jeune Afrique (J.A) n’Ibiro Ntaramakuru by’Abafaransa, AFP, byamenyesheje ko Mahamat ahamagarira abanyapolitiki ba Cameroun kwirinda gukora ikintu cyose cyateza akaga mu gihugu.
Moussa Faki yagize ati « Ndasaba abakandida ku mwanya w’Umukuru w’Igihugu cya Cameroun n’abandi banyapolitiki bose, kwirinda gukora amakosa yagusha igihugu mu makuba bibaturutseho. Uwumva ko hari icyo yarenganyeho mu matora yabaye ku itariki 7 Ukwakira, azagane ubutabera buzamurenganura »
Impungenge za AU nk’uko bikomeza bitangazwa na AFP na J.A, ngo zishingiye bwa mbere ku byo Kamto yatangarije abanyamakuru ku wa Mbere tariki 8 Ukwakira ko ari we watsinze amatora ya Perezida kandi urwego rw’igihugu rushinzwe amatora rutarayatangaza.
Ibi byari byatangiye gukurura umwuka mubi ku buryo hari n’inzego zasabaga ko umukandida Kamto yahanwa kuko yarenze ku mategeko nkana.
Urwego rumwe rukumbi rufite uburenganzira bwo gutangaza ibyavuye mu matora ya Perezida muri Cameroun, ni Akanama gashinzwe Itegeko Nshinga rya Repubulika ya Kameruni. Biteganyijwe ko amajwi atangazwa bitarenze iminsi 15 uhereye ku munsi amatora yabereyeho.
Nyuma y’urwo rujijo rwatewe n’umukandida Maurice Kamto, ku wa Gatatu tariki 10 Ukwakira abantu biyise indorerezi z’amatora kuva mu Muryango wa ‘Trasparency International’ ngo batangaje ko amatora yo muri Cameroun yagenze neza, amashyaka hafi ya yose y’abatavuga rumwe na Guverinoma aravuga ko abari ku butegetsi bibye amajwi.
Ariko Transparency yabeshyuje ko abo batangaje ko amatora yagenze neza atari abakozi bayo.


c: text/html

text:
Iki gitaramo cyatangiye kuvugisha benshi giteganyijwe kuwa Gatandatu tariki 20 Ukwakira kuri Mandela National Stadium izwi nka Namboole Stadium.
Ubusanzwe cyari kubera Busabala Beach biza guhindurwa n’abajyanama ba Bobi Wine kubera ko babonye ko uyu muhanzi usanzwe ari n’umudepite mu nteko ya Uganda, amaze kwigwizaho umubare munini w’abaturage bamwiyumvamo.
Umuvugizi wa Polisi ya Uganda Emilian Kayima yavuze ko Depite Kyagulanyi atazemererwa kujya muri icyo gitaramo ariko Bobi Wine we yemerewe kukiririmbamo.
Avuga ko nta kibazo bafite ku kuba Bobi Wine yaririmba i Namboole kuko ari akazi ke, ariko yongeraho ko bafite ikibazo kuri Depite Kyagulanyi kandi atazemererwa kujyayo.
Ati “Ntabwo tuzemerera Hon. Kyagulanyi kuza mu gitaramo ariko tuzemerera Bobi Wine kuhakorera igitaramo, nta kibazo dufitanye na Bobi Wine ushaka gukora igitaramo ariko ntabwo dushaka kuhabona Kyagulanyi w’umudepite”.
Chimpreports yanditse ko Kayima yakomeje avuga ngo ‘Niba mudasobanukiwe nibyo mvuga, Bobi Wine ni umuhanzi naho Kyagulanyi ni umunyapolitiki. Abo bombi ntabwo tuzemera ko bahabera icyarimwe.’

robotstxt: allowed

filter: keep


text:
Abo barekuwe ku kigongwe c’umukuru w’igihugu kur’uyu wa mbere, bagizwe n’abagabo 59 hamwe n’abagore 5.
Nk’uko amakuru dukesha ubuyobozi bw’ibohero rikuru rya Bururi abimenyesha, abapfunzwe baciriwe gupfungwa ubuzima bwabo bwose bagiye ku myaka 20, abandi nabo bakaba bagiye ku gice c’igihano baciriwe.
Umukuru w’igihugu c’Uburundi, Petero NKURUNZIZA,yatangaje ikigongwe ku banyororo, igihe yariko ashikiriza ijambo ry’umwaka mushasha wa 2018, aho yavuze ko abanyororo barenga 2000 aribo bazorekurwa, ingingo imaze gushirwa mu ngiro.
Igikorwa co gushira mu ngiro ikigongwe c’umukuru w’igihugu, catangurijwe mw’ibohero rikuru rya Ngozi, kuwa gatanu igenekerezo rya 16 Ruhuhuma 2018, gitanguzwa n’umushikirizamanza kizigenza wa Republika Slyvestre NYANDWI.


text:
Urutonde rw’abatangura mu kibuga ni :
1.Umunyezamu :Nahimana Jonathan
2.ku ruhande rw’inyuma ni :Nshimirimana David,Moussa Omar,Harerimana Rachid Léon na Ndikumana Trésor.
3. Hagati mu kibuga, hatangura :Duhayindavyi Gaël, Kwizera Pierrot akaba na kizigenza, Nahimana Shasiri na Harerimana Moussa Hapfizi.
4. Abasatirizi batangura mu kibuga ni :Hussein Shabani,Laudit Mavugo.
Abasubirira abandi ni :Rukundo Onesime,Arakaza Mc Arthur,Ndoriyobija Eric ,Moussa Mossi,Ndayishimiye Youssouf "Nyange",Shaka Bienvenue,Nahimana Steve,Urasenga Cédric Danny "Kagabo".
Urukino rw’uno munsi ruza kuba, umurwi nserukiragihugu urukina utagira umusatirizi Abdul Razzak Fiston yagiye gushira umukono ku masezerano yo gukinira umurwi wo mu gihugu ca Angola. Uwo nawe mu rukino rwahuje Uburundi n’Ubuganda ku munsi wa mbere igenekerezo rya 4 Kigarama 2017, akaba ariwe yatowe nk’umukinyi yigenjeje neza mu rukino.
Mwomenya ko, mu rukino rwa mbere umurwi nserukiragihugu w’Uburundi wari wanganije n’umurwi nserukiragihugu w’Ubuganda ubusa ku bundi.


text:
Rayon Sports irashaka abakinnyi batanu barimo rutahizamu ukomeye
Yanditswe na BIZIMANA ERIC
Umutoza mukuru wa Rayon Sports, Karekezi Olivier yatangaje ko akeneye abakinnyi batanu bo kongera mu bo asanganwe bazamufasha mu mikino ya shampiyona, igikombe cy’Amahoro n’imikino y’amakipe yabaye aya mbere iwayo “Total CAF Champions League 2018”.
Ibi uyu mutoza yabitangaje ubwo Rayon Sports yasubukuraga imyitozo nyuma y’ibiruhuko by’iminsi mikuru. Iyi myitozo yagaragayemo abakinnyi batanu b’abanyamahanga bavuye muri RDC na Uganda bari mu igeragezwa barimo Besala Bokungu Janvier wakiniye amakipe akomeye nka TP Mazembe, Espérance Sportive de Tunis na Simba.
Karekezi Olivier yavuze ko aba bakinnyi bose bagaragaye mu myitozo yabonye urwego rwabo ruri hasi usibye Bokungu myugariro ukina iburyo aho binagenze neza yamugumana.
Karekezi yavuze ko akeneye cyane rutahizamu uza gufasha Ismaila Diarra uzabona ibyangombwa byo gukinira Rayon Sports vuba aha. Ati “Turashaka rutahizamu uza gufasha Diarra, turashaka rutahizamu utsinda kandi udapfusha ubusa amahirwe abonye. Nk’uriya wo mu myitozo mwamubonye ibitego ahusha ni nk’ibya Kone na penaliti yamunaniye. Ni yo mpamvu nababwiye ngo nzabatangariza vuba rutahizamu nzasigarana”.
Umutoza wa Rayon Sports yanakomeje agaragaza ko azagura nibura abakinnyi batanu barimo uwo hagati na myugariro.
Chabalala cyangwa Umunyazambiya
Umutoza wa Rayon Sports yakomeje agaragaza ko mu bakinnyi agikeneye harimo Hussein Chabalala, rutahizamu w’Amagaju FC ushobora gusimburwa n’umunyazambia uzagera mu Rwanda vuba mu gihe yaba atabonetse.
Ati “Ibintu byo gutanga Mugisha Gilbert simbizi, kuko ndamukeneye. Naho ibya Chabalala nabivuganye na Perezida Muvunyi ambwira ko yabivuganye n’abantu bo mu Magaju igisigaye ni amafaranga basaba, bakabasha kumvikana. Tchabalala ni umukinnyi mwiza naramukurikiranye umwaka ushize no muri CECAFA”.
Karekezi avuga ko azasinyisha umukinnnyi uwo ari wese bitewe n’uko azaba yigaragaje mu irushanwa ry’Intwari rizahuza amakipe ane ya mbere; Rayon Sports, APR FC, Police FC na AS Kigali rizatangira tariki 23 Mutarama risozwe 01 Gashyantare 2018.


text:
Publications de Presse Burundaise, Rohero I Avenue de la JRR N°17 Immeuble le SAVONNIER, Téléphone standard : (257) 22 22 62 32, Fax :(257) 22 22 58 94, email: pressequotidienne@yahoo.fr
Kw’igenekerezo rya 16 Rusama 2018 ishirahamwe AWA mpuzabahanza ryaratanze intererano y’amatora ingana n’imiriyoni 14 z’amafaranga y’amarundi. Iyo ntererano ikaba yatangiwe mw’Ibanki nkuru y’igihugu B.R.B.Kw’igenekerezo rya 16 Rusama 2018 ishirahamwe AWA mpuzabahanza ryaratanze intererano y’amatora ingana n’imiriyoni 14 z’amafaranga y’amarundi. Iyo ntererano ikaba yatangiwe mw’Ibanki nkuru y’igihugu B.R.B.Umwe mu batanguje ishirahamwe akongera akaba mu rwego rukuru rw’inama nkuru y’umuryango Alfred Innocent Museremu akaba yaciye amenyesha ko baje nk’abanywanyi b’ishirahamwe awa mpuzabahanza kugirango batange ako gatererano mu ntumbero y’ugushigikira uwo mugambi w’amatora uriko uraranguka mu gihugu c’Uburundi. AWA mpuzabahanza rero ngo ni ishirahamwe atari irya poritike ririmwo abantu bavuye mu bisata bitandukanye abanyeporitike n’abatari abanyeporitike kandi ngo abanyeporitike bavuye mu migambwe itandukanye. Ikindi ngo ni uko baje nk’abakunda igihugu c’amavukiro kugirango bashigikire ukwikukira kw’igihugu c’Uburundi.Yaciye atera akamo ayandi mashirahamwe n’abandi barundi kugirango baterere igikorwa kizogende neza.
Christine Manirambona


text:
Johnson Bagoole wari umaze igihe arwaye, yaguye mu Bitaro by’icyitegererezo by’Akarere biri mu Mujyi wa Lira muri Uganda, nyuma y’umunsi umwe avanywe mu gace ka Makindye muri Kampala aho yari amaze ukwezi kurenga avurirwa Malaria. Yahitanywe n’indwara ya mugiga “Crytococal Meningitis”.
Urupfu rwa Johnson “JohnyBagz” Bagoole w’imyaka 38 wakiniye Uganda Cranes, rwababaje abantu benshi barimo abo bakinanye n’abamubereye abayobozi.
Simon Musoke bakinanye muri Bukavu Dawa FC yo muri Repubulika Iharanira Demokarasi ya Congo yatangarije Kawowo Sports ati “Ni inkuru ibabaje ko intare yagiye. Twabuze Johnson Bagoole nyuma y’umunsi umwe ari mu bitaro.”
Rayon Sports ibinyujije ku rukuta rwayo rwa Twitter yatangaje ko yababajwe n’urupfu rwa Bagoole.
Ubu butumwa bugira buti “Imitima yacu yifatanyije na we muri iki gihe cy’agahinda. Nta magambo yagaragaza uko tubabajwe no kukubura.”
Johnson Bagoole wabaye umukinnyi mwiza wo hagati mu Karere ka Afurika y’Uburasirazuba. Yatangiye kwigaragaza ari muri Iganga Town Council FC, anyura muri Express FC.
Mu Rwanda yanyuze mu makipe arimo APR FC, Atraco Fc na Rayon Sports yanafashije kwegukana igikombe cya shampiyona mu 2013. Yanyuze muri Kenya muri Sofapaka, ahava ajya muri RDC muri AS Vita Sports Club na Bukavu Dawa yasorejemo umupira w’amaguru.
Mu ikipe y’igihugu ya Uganda Cranes, yahamagawe inshuro 20 mu mikino yo gushaka itike y’Igikombe cya Afurika n’icy’Isi.


text:
Nyuma y’Inama ya Biro Politiki ya FPR Inkotanyi yateranye ku wa 8 Nyakanga 2018, Umunyamabanga Mukuru wa FPR Inkotanyi, François Ngarambe, agatangaza urutonde rugizwe n’abantu 70 bawukomokamo, yari yavuze ko abandi icumi bazava mu mitwe bafatanyije ariyo PDI, PSR, PDC, PPC, UDPR na PSP.
Urutonde rwuzuye ntabwo rwari rwigeze rujya ahagaragara, gusa rwaje gutangazwa na Komisiyo y’Amatora rwerekana amazina y’abakandida b’agateganyo 78 bujuje ibisabwa, na babiri b’uyu muryango batujuje ibyangombwa.
Kuri urwo rutonde rw’abemejwe hagaragaraho Perezida w’Ishyaka Ntangarugero muri Demokarasi (PDI), Sheikh Musa Fazil Harerimana, washyizwe ku mwanya wa cumi.
Harerimana yari amaze igihe atagaragara cyane mu ruhando rwa politiki nyuma y’aho mu Ukwakira 2016 akuriwe muri Guverinoma ubwo Minisiteri y’Umutekano yayoboraga yakurwagaho, inshingano zayo zikajya mu maboko ya Minisiteri y’Ubutabera.
Uretse Harerimana wo muri PDI, Nizeyimana Pie uyobora Ishyaka Riharanira Ubumwe bw’Abanyarwanda na Demokarasi (UDPR) ari ku mwanya wa 28, Ndagijimana Leonard wo muri PDC ari ku wa 21; Mukamana Elisabeth wa PPC ku mwanya wa 34.
Uko abakandida baba batanzwe bakurikiranye, ni nako bakurikirana binjira mu nteko hagendewe ku majwi umutwe wa politiki uba wabonye mu matora.
No mu gihe hagize umudepite uva mu nteko, umutwe wa politiki utanga umusimbura ugendeye kuri iyi lisiti iba yaratanzwe muri Komisiyo y’Amatora ku buryo ukurikiyeho ku rutonde urebeye ku wa nyuma wari winjiye mu nteko, ariwe uhita ubona intebe.
Umuryango wa FPR Inkotanyi uyoboye igihugu, ni wo usanganywe ubwiganze mu Nteko Ishinga Amategeko (imyanya 41), indi mitwe ya politiki nta n’umwe ugeza ku myanya 10.
Mu batorerwa kwinjira mu Nteko Ishinga Amategeko, Umutwe w’Abadepite, 53 bava mu badepite rusange batanzwe n’imitwe ya politiki cyangwa abakandida bigenga, 24 bahagarariye abagore, babiri bahagarariye urubyiruko n’umudepite umwe uhagarariye abafite ubumuga.
Muri iyi manda izo ntebe 53 zizaba zihatanirwa n’imitwe ya poltiki itanu ariyo FPR Inkotanyi, PSD, PS Imberakuri na PL.
Muri manda z’abadepite zatambutse, FPR Inkotanyi ifite abanyamuryango benshi mu gihugu niyo yagiye ibona itsinzi iyihesha abadepite bagera kuri 40.
Mu 2003, FPR Inkotanyi yagize abadepite 40; PSD ibona imyanya irindwi; PL itandatu.
Mu 2008, bwo FPR Inkotanyi yabonye imyanya 42 muri 53 ihatanirwa mu badepite rusange; PL ibona ine naho PSD itsindira irindwi.
Mu 2013, nabwo FPR Inkotanyi yabonye intebe 41 muri 53 zihatanirwa n’imitwe ya politiki n’abakandida bigenga; PSD igira irindwi, PL itsindira itanu.
Kugeza ubu, nta mukandida wigenga urabasha kubona amanota 5% amwinjiza mu Nteko.


text:
#Urwevu| Akase umugaga ntibafurira!
Ntukihutire gutora utunenge uwundi muntu wibaza ngo eh Mama nibwo buryo bw’ukumugorora. Uramenya ko umuntu ahanini agizwe n’ibishobisho. Abahinga bamenyesha ko umuntu aha nini muvyo akora vyinshi biba bivuye mu bishobisho( émotions). Ivyo umuntu yakoze vyose, vyaba bibi canke vyiza , kuri we haba hariho imvo ifatiye ku bishobisho yabimutumye.
Nayo nawe rero ukaza utazambaye, ugashaka gukoresha ubwenge bwawe maze ugahagarara kw’isonga ry’inzu ngo “reka murihurira!” Kuvy’ukuri, nawe wewe nyene ntawovuga ngo uri mu makosa yamara haba hari ivyagucitse. Uba wibagiye y’uko wewe mu gukora bino na biriya aba yabitewe n’akari ku mutima. Abasokuru barayamaze bati” Agatima ka muntu niko kami kiwe”.
Abahinga batumenyesha ko hagati y’ubushake buciye mu bwenge ( Volonté), n’ukwiyumvira biciye mu mpwemu( Imagination) hama hatsinda ibiciye mu mpwemu( Imagination) . Nico gituma rero kenshi mbere dusanga twakoze ibidahuye n’ubushake bw’ivyo twabonesha amaso ko ari ukuri yamara tugasanga twakoze ivyo twiyumvira kur’ivyo bose bita ukuri. Umwe wese afise uko afata ivyitwa ukuri.
Mu kiringo rero ubonye umuntu akoze ikintu wobona kitabereye ijisho, urabanza nyabuna ugifate nk’ikimuri kikumurikiye ku bijanye n’ibishoboka( émotions) vyoba bijanye n’ukwiyumvira kwiwe guciye mu mpwemu( imagination).
Hariho ubudasa hagati y’ivyo abantu bose bahurijeko kuba ukuri hamwe n’ivyo buri muntu wese avyiyumvirako bifatiye ku nkingi zubatswe n’ivyo yaciyemwo.
Umuntu wese arafise uko abona ibintu bifatiye ku nkingi zishigikiye ukwemera kwiwe. Abasokuru barayamaze bati ” Akari mu nda y’Ingoma kamenywa n’uwayikanye”. None aho yayikana niho wari? Ugashaka gufasha umuntu ntukihutire kumucira urubanza. Urabanza witonde utohoze. Ntakabura imvo. Inyifato nayo yiwe ntikagutere amakenga kuko ” Ibuye riserutse ntiryica isuka” kandi “akase umugaga ntibafurira”.
Ca urwevu mu mibano! “Ubuza isake kubika , ntuyibuza ico ibitse”. Barayamaze.
16,854 total views, 0 views today


text:
Publications de Presse Burundaise, Rohero I Avenue de la JRR N°17 Immeuble le SAVONNIER, Téléphone standard : (257) 22 22 62 32, Fax :(257) 22 22 58 94, email: pressequotidienne@yahoo.fr
Umukuru w’igihugu Petero NKURUNZIZA yaratanze amanota 96 n’ibice bitanu kw’ijana ku nzego zigize inyabune mu guhagararira umutekano. Ivyo yabishikirije kw’igenekerezo rya 2 Ntwarante 2018, igihe yariko aragirisha inama abajejwe intwaro, umutekano hamwe n’abakora mu butungane. Iyo nama ikaba yabereye muri Komine Bukinanyana mu ntara ya Cibitoke. Umukuru w’igihugu Petero NKURUNZIZA yaratanze amanota 96 n’ibice bitanu kw’ijana ku nzego zigize inyabune mu guhagararira umutekano. Ivyo yabishikirije kw’igenekerezo rya 2 Ntwarante 2018, igihe yariko aragirisha inama abajejwe intwaro, umutekano hamwe n’abakora mu butungane. Iyo nama ikaba yabereye muri Komine Bukinanyana mu ntara ya Cibitoke. Inyuma y’iyo nama umushikiranganji w’umutekano, Alain Guillaume Bunyoni yaramenyesheje ko haheze ikiringo c’amezi abiri Umukuru w’igihugu akoranije abajejwe intwaro, umutekano hamwe n’abajejwe ubutungane kugira barabire hamwe ingene umutekano wifashe mu gihugu c’Uburundi.
Ngo mu Burundi bose barabonye ko umutekano wifashe neza kandi umutekano wiyongereye kuva aho bagiriye inama muri ico kiringo c’amezi abiri hakaba hari kw’igenekerezo rya 12 Kigarama 2017. Ngo n’ivyagaragaye ni uko uguhimbaza iminsi mikuru ya Noweri hamwe n’umwaka mushasha w’2018, vyagenze neza. Ngo n’ikindi cagaragaye ni uko ubugizi bwa nabi bwo kwicana bwagabanutse uravye n’ivyari bihari. Yaravuze kandi ko n’ikindi cemeza ko umutekano uhari ari uko abantu bose bagiye kwiyandikisha kugira bazitabe amatora y’ukwemeza canke guhakana ibwirizwa shingiro n’amatora yo mu 2020. Yarongeye aramenyesha ko hariho ububisha bwagiye burigaragaza butari buke batamenyereye muri uno mwaka bwo kwicana hagati mu miryango aho usanga abavyeyi bica abana, ahandi ugasanga abigeme baribarutse abana bagaca babaniga abandi bagaca ibikonjo abantu ivyo vyose bikaba bitari bimenyerewe mu gihugu c’Uburundi.Umushikiranganji w’umutekano yaramenyesheje kandi ko Umukuru w’igihugu yatanze impanuro ku bajejwe umutekano ngo naho bakoze neza bokongerereza inguvu . Ngo yavuze ko bogerageza mu kurwanya urudandazwa rwa magendu kugira abantu bose bakore biciye mu mategeko. Ngo ikindi naco ni uko borwanya abantu bacukura ubutare bidaciye mu mategeko kuko Uburundi buhahombera. Ngo ikindi yasavye abajejwe intwaro ni uko abakora kw’ibarabara bokora neza kugira amasanganya agabanuke. Ngo ikindi gikorwa gikwiye ukurangurwa ni uko bogerageza bagakura abiyerereza mu mabarabara. Yarongeye arasaba kandi abajejwe intwaro n’umutekano ko bogirisha inama nyinshi kugira abantu ntibaje barihanira.
Thérèse Niyonkuru


text:
Indonisiya: Guverineri w’umukirisitu yakatiwe imyaka 2 kubera imyizerere ye
Guverineri w’umukirisitu mu murwa mukuru wa Indonesiya Jakarta Basuki Tjahaja Purnama uzwi nka Ahok yahanishijwe igifungo cy’imyaka 2 ashinjwa kuvuga amagambo bavuga ko asuzuguza idini ya isilamu.
Umuyobozi w’inteko y’urukiko Dwiarso Budi Santiarto yabwiye urukiko ko Ahok yagaragaye mu cyaha cyo kutubahiriza amategeko y’idini ya isilamu nkuko byatangajwe n’ikinyamakuru the Guardian.
Santiarto yavuze ko nk’umuntu uyobora abantu benshi kandi mu gihugu kiyoborwa hakurikije amategeko ya isilamu atari akwiriye gukoresha amagambo aganisha ku bimenyetso bivuga nabi idini ya isilamu ahubwo yari akwiriye kurirwanirira.
Ahok wari wagejejwe mu rukiko muri Mata ashinjwa n’abayisilamu gukoresha imirongo imwe yo muri korowani ubwo yiyamamazaga muri Nzeri bavuga ko atagombaga gukoresha igitabo gitagatifu kugirango abone amajwi.
Ariko Ahok ahakana yivuye inyuma kuba amagambo yakoresheje yiyamamaza hari aho yari ahuriye n’idini ya isilamu, mu gihe undi mucamanza Abdul Rosyad nawe yari yavuze ko amagambo yavuze yazamuye umwuka mubi n’uburakari ku ba isilamu.
Indonesiya ni igihugu gituwe n’umubare munini w’abayisilamu, bigatuma abakirisitu bacye bagituye bagongesha amategeko ya isilamu bagafungwa bazira ubusa kubera kutubahiriza amategeko ya isilamu.
BBC yatangaje ko abayisilamu batishimiye igihano cy’imyaka 2 Ahok yahanishijwe kuko bo bumvaga nibura kitajya munsi y’imyaka itanu nkuko Solihin yabibwiye iki kinyamakuru.
Abamushyigikiye mu rukiko n’agahinda kenshi babwiye ibinyamakuru ko Imana izerekana ukuri ku iherezo. Andi w’umuyisilamu wari ushyigikiye Ahok yavuze ko umutima we wagize agahinda kenshi mu rukiko kuko guverineri yari umuyobozi mwiza atitaye ku myizerere ye yari itandukanye n’iye kandi ntabwo yagaragarwagaho n’ibikorwa byo kwangisha abantu isilamu.
Andreas Harsono umushakashatsi mu kigo giharanira uburenganzira bwa muntu muri Indonisiya yatangaje ko bibabaje kuba Ahok agiye kujyanwa mu nzu y’imbohe azira gukurikiranwa ku mategeko ya isilamu, kandi ari umuntu wubashywe, w’inshuti na perezida, akanayoboraga umurwa mukuru wa Indonesiya ubwo abandi bakirisitu basanzwe bizabagendekera gute? Agaragaza ko abarenga ijana bamaze kugaragarwaho icyaha nk’icye bamaze kwicwa.
Christian post.com
[email protected]


text:
Igitego cy’u Rwanda cyatsinzwe na Kalimba Alice ku munota wa 34’ nyuma yo kuba yari yinjiye asimbuye Uwimbabazi Immaculee ku munota wa 25’ w’umukino nyuma yo kuba Kayiranga Baptiste yari amaze kubona ko Uwimbabazi atari kubasha gufunga hagati ngo abuze abakobwa ba Tanzania guhana hana umupira uko babishaka.
Umukino ugitangira byabonekaga ko u Rwanda rwatanzwe kwinjira neza mu buryo umukino wari uhagaze ariko ahanini ukabona Tanzania barahana hana umupira banyuze hagati mu kibuga. Kayiranga Baptiste wari ufite Mukeshimana Jeannette hagati afatanya na Uwimababazi Immaulee ari nako Nibagwire Sifa Gloria abakina imbere, yaje kubona ko ikibazo gikomeye kiri kwa Immaculee ahita amukuramo ku munota wa 25’ hinjira Kalimba Alice.
Abakinnyi b'u Rwanda bishimira intsinzi
Kalimba Alice yafashije u Rwanda kwikiza Tanzania yatwaye iki gikombe mu 2016
Abatoza b'u Rwanda bishimira igitego
Bitewe nuko Kalimba Alice ari muremure akaba anafite ubushobozi bwo kuba yacenga, kugumana umupira no gutera mu izamu yaba akoresheje ikirenge cyangwa umutwe, Kayiranga yahise amushyira inyuma y’abataha izamu bituma Nibagwire Sifa agaruka inyuma gufatanya na Mukeshimana Jeannette hagati mu kibuga bakingira abugarira.
Aha ni bwo u Rwanda rwatangiye gukina umupira ujya imbere bityo ku munota wa 34’ haboneka coup franc yatewe na Dudja Umwariwase igana mu izamu rya Fatuma Omar ahita awugarura usanga Uwamahoro Beatrice awureba awuzamuza ikirenge usanga Kalimba ahagaze neza aboneza mu izamu.
Mukantaganira Joselyne myugariro w'iburyo yari afite akazi gakomeye ko guhagarika Daniel Donisia
Mu gukora impinduka, Kayiranga Baptiste uvuga ko ikipe ya Tanzania yari azi bamwe mu bakinnyi bagenderaho, yatangiye akuramo Uwimbabazi Immaculee ashyiramo Kalimba Alice, Umwariwase Dudja wari wananiwe yaje gusimburwa na Mutuyemungu Bertine ku munota wa 84’ mu gihe Nibagwire Libelle yagiyemo asimbuye Uwamahoro Beatrice ku munota wa 90+1’.
Ku ruhande rwa Tanzania ubona bakina umupira wiganjemo tekinike, Maimuna Hamisiwakinaga iburyo asatira yagize ikibazo cy’imvune asimburwa na Asha Hamza ku munota wa 71’, Fatuma Moustapha yasimbuwe na Situmai Abdallah ku munota wa 57’. Muri uyu mukino, Umulisa Edith myugariro w’Amavubi na Wema Richard wa Tanzania buri umwe yahawe ikarita y’umuhondo.
Imikino izakomeza kuwa Gatandatu tariki 22 Nyakanga 2018, ubwo Ethiopia izakira Uganda (Stade de Kigali, 14h00’) mbere yuko Kenya icakirana na Tanzania (Stade de Kigali, 16h15’). U Rwanda ruzagaruka mu kibuga Kuwa Mbere tariki 23 Nyakanga 2018 saa kumi n'iminota 15 (15h15') rwakira Ethopia (Stade de Kigali, 16h15’).
Nyiransanzabera Miliam myugariro w'ibumoso yari ahagaze neza muri uyu mukino
Amavubi yabanje gutinda kwibona mu mukino ariko bagenda bazamuka buhoro buhoro
Kayiranga Baptiste umutoza mukuru w'Amavubi y'abakobwa atanga amabwiriza
Mukamana Clementine (5) umunyarwakazi ukina muri Tanzania yari yahuye n'abakinnyi asanzwe azi
Kalimba Alice ubwo yari agiye kwishyushya ngo atabare kuko hagati hari hajemo ikibazo
Yaje kujya mu kibuga ku munota wa 25 ahita ajya imbere ya Mukeshimana Jeannette na Sifa Gloria Nibagwire wahise agaruka inyuma hagati
Coup franc ya Tanzania iterwa na Donisia Daniel (6)
Nyirabashyitsi Judith Ingabire umunyezamu w'Amavubi yari ahagaze neza
Abafana b'Amavubi
Lidya Tafesse umunya-Ethiopia-Kazi wasifuye umukino
Imikino iri guca kuri Azam TV Rwanda
Kalimba Alice yinjiye mu kibuga umukino w'u Rwanda uba mwiza
Mukeshimana Jeannette (7) abuza inzira Happyness Herzon mbere y'uko batera koruneri ya Tanzania
Nibagwire Libelle yinjiye asimbuye Uwamahoro Beatrice
11 b'u Rwanda babanje mu kibuga
Uburyo bwo guhagarara mu kibuga Kayiranga yari yababwiye
11 ba Tanzania babanje mu kibuga
Abakinnyi babanje mu kibuga:
Rwanda XI: Nyirabashyitsi Ingabire Judith (GK,18), Nibagwire Sifa Gloria (C,17), Mukantaganira Joselyne 12, Nyiransanzabera Miliam 20, Mukamana Clementine 5, Umulisa Edith 4, Uwimbabazi Immaculee 13, Umwariwase Dudja 3, Ibangarye Anne Marie 11, Mukeshimana Jeannette 7 na Beatrice Uwamahoro 8.
Tanzania XI: Fatuma Omar (GK, 1), Asha Rachid (C,14), Wema Richard 3, Maimuna Hamisi 13,Enekia Kasonga 17, Fatuma Issa 5, Happyness Herzon 19, Mwanahamisi Omary 7, Donisia Daniel 6, Fatuma Moustapha 9, na Amina Ally 4.
Mbarushimana Shaban umutoza wungriije aganiriza abakinnyi
Amakipe asohoka mu rwambariro
Abakinnyi b'u Rwanda mu mwambaro mushya
Abasifuzi b'umukino
Indirimbo yubahiriza igihugu cya Tanzania
Haririmbwa indirimbo yubahiriza igihugu cy'u Rwanda
Uwacu Julienne Minisitiri w'umuco na Siporo yaje kureba uyu mukino ku kibuga cya Stade ya Kigali anasuhuza abakinnyi b'amakipe yombi banafata ifoto y'urwibutso
Abakapiteni batombola ibibuga
Abasifuzi n'abakapiteni
Isengesho ry'Amavubi
Fatuma Issa myugariro ukomeye cyane wa Tanzania
U Rwanda rwaranzwe no kurarira
Nyiransanzabera Miliam myugariro w'ibumoso unazi kurengura umupira akawugeza kure
Enekia Kasonga (17) myugariro wa Tanzania yahambiriye Ibangarye Anne Marie rutahizamu w'Amavubi
Dore gahunda y’imikino:
Kuwa Kane tariki 19 Nyakanga 2018
-Kenya 0-1 Uganda (Mtuuzo Lilian 7')
-Rwanda 1-0 Tanzania (Kalimba Alice 34')
Kuwa Gatandatu tariki 21 Nyakanga 2018
-Ethiopia vs Uganda (Stade de Kigali, 14h00’)
-Kenya vs Tanzania (Stade de Kigali, 16h15’)
Kuwa Mbere tariki 23 Nyakanga 2018
-Uganda vs Tanzania (Stade de Kigali, 14h00’)
-Rwanda vs Ethiopia (Stade de Kigali, 16h15’)
Kuwa Gatatu tariki 25 Nyakanga 2018
-Kenya vs Ethiopia (Stade de Kigali, 14h00’)
-Uganda vs Rwanda (Stade de Kigali, 16h15’)
Kuwa Gatanu tariki 27 Nyakanga 2018
-Ethiopia vs Tanzania (Stade de Kigali, 14h00’)
-Rwanda vs Kenya (Stade de Kigali, 16h15’)
AMAFOTO: Saddam MIHIGO (Inyarwanda.com)


text:
Umuhanzikazi Pia Pound yashyize ifoto ye kuri instagram agaragaza ikariso ye.
Umuhanzikazi Pia Pounds uri mu bakunzwe muri Uganda kuri uyu wa Gatatu taliki ya 8 Kanama 2018 , Yibasiye imbuga nkoranyambaga n’amafoto agaragaza ikariso yambaye aho bamwe bahise bamuburira ko ashobora kubiryozwa kubera kwica amategeko ngenderwaho y’ikoranabuhanga muri Uganda.
Pia Pound ni umwe mu bakobwa bakunzwe kubera uburanga bwabo ndetse n’uburyo bambara ku mbuga nkoranyambaga , gusa amafoto yashyize kuri konte ye ya Instagram yambaye yateye benshi kwiba icyo yashakaga kugeraho kugirango ayashyire hanze dore ko mu buzima busanzwe uyu mukobwa atarazwiho iyi micyo yo kwiyandarika .
Mu itegeko ryasohotse muri uyu mwaka mu gihugu cya Uganda ryemeje ko umuntu wese ukwirakwiza amashusho y’urukozasoni ku mbuga nkoranyambaga azahanwa n’amategeko aho ku ikubitiro umunyamidelilazi Judith yabiryojwe ndetse n’umuhanzikazi Desire Luzinda aho kuri ubu Pia ashyirwa mu majwi ko ashobora gukurikiranwa n’ubuyobizi kubera aya mafoto .
REBA AMAFOTO:
112,350 total views, 100 views today


text:
Kuri uyu wa kane, Jean-Pierre Bemba yagejeje muri komisiyo y’igihugu y’amatora i Kinshasa ibya ngombwa byo kuba kandida mu matora y’umukuru w’igihugu ateganijwe mu kwezi kwa 12 gutaha. Abikoze icyumweru mbere y’italiki ntarengwa abashaka kwiyamamaza bagomba kuba barangije gutanga ibya ngombwa muri komisiyo.
Jean-Pierre Bemba yigeze kuba inyeshyamba nyuma aza kuba visi-perezida wa Repubulika iharanira demokarasi ya Kongo. Yatahutse i Kinshasa ejo kuwa gatatu nyuma y’imyaka icumi yari amaze muri gereza y’urukiko mpanabyaha mpuzamahanga ruhoraho rw’i La Haye mu Buholandi.
Hagati aho, Perezida Joseph Kabila we yatangiye uruzinduko rw’akazi rw’iminsi ibili i Luanda muri Angola ku butumire bwa mugenzi we Joao Lourenço, nk’uko minisiteri y’ububanyi n’amahanga y’Angola yabitangaje kuri Twitter.
Mu kwezi kwa gatanu gushize, Perezida Lourenço yasabye ku mugaragaro Kabila kubahiriza itegekonshiga akareka kwiyamamaza mu matora ataha. Leta ya Kabila yamaganye iki gitekerezo ivuga ko ari ukwivanga mu bibazo bwite bya Kongo.
Kabila ntaratangaza niba aziyamamaza. Ahubwo yasabye abayoboke kumuha amazina y’abantu bane bashobora kuvamo kandida wabo. Nyamara izina rye ni ryo rigaruka cyane.
Angola yohereje ingabo zayo gufasha Joseph Kabila akigera ku butegetsi mu 2001 ise, Laurent-Désiré Kabila, amaze kwicwa. Batashye mu ntangiriro z’umwaka ushize w’2017. Angola kandi yari mu ntambara yahiritse ubutegetsi bwa Mobutu mu 1997.


text:
Umukino u Rwanda rwasorejeho ntabwo wabaye amahire kuko ni wo binjijweho ibitego byinshi kurusha indi mikino ya gishuti bakinnye. Bakinnye na Sudan barangiza iminota 45’ ari 0-0. Umukino wakurikiye, Amavubi yaguye miswi na Namibia banganya igitego 1-1.
Farouk Chafai (10’, 29’), Abid Mohamed Lamine (22’), Bouguelmouna El Habib ni bo bafashije Algeria kunyagira u Rwanda. Igitego cy’impozamarira cy’u Rwanda cyatsinzwe na Mubumbyi Bernabe ku munota wa 79’ nyuma yo kwinjira asimbuye Biramahire Abeddy.
Mubumbyi yaherukaga igitego ubwo u Rwanda rwakinaga na Sudan mu mukino wa gishuti i Kigali
Nyuma y’umukino, Bizimana Djihad yavuze ko umukino bawutsinzwe ariko ko bakinnye neza uretse ko ngo batangiranye uburangare no gutinda kwinjira mu mukino. “Ntekereza ko tugiye mu busesenguzi bw’umukino, umukino wari mwiza. Twakinnye n’ikipe nziza iri ku rwego rwo hejuru, habaho ikintu cy’uburangare cyangwa se cyo kwinjira mu mukino dutinze kuko mu minota 20’ byari bimaze kuba ibitego bibiri (2-0), bijya kugera mu minota 30 bimaze kuba ibitego bitatu (3-0). Urumva ko twatinze kwinjira mu mukino”. Bizimana Djihad
Gusa uyu musore avuga ko nubwo batsinzwe bagiye babona uburyo bwinshi bwakabyaye ibitego ariko amahirwe akaba macye ahubwo Algeria yo yabona uburyo bumwe bukabyara igitego. Mu magambo ye ati “Nyuma twaje kuganira tuvuga ko uko byagenda kose natwe tugomba kugira icyo dukora. Twagerageje turakina tunabona uburyo bwinshi nubwo tutabubyaje umusaruro ariko twabonye amakoruneri menshi, ntekereza ko dushobora kuba twanabonye koruneri nyinshi kurusha Algeria. Habayeho kutabyaza umusaruro uburyo twabonye ariko bo (Algeria) amahirwe bagiye bayabyaza umusaruro”.
“Intego dufite ni nk’andi makipe yose. Twebwe ntabwo twaje hano gutembera, ntabwo twaje hano kureba ukuntu Maroc imeze, twaje muri CHAN kugira ngo byibuze tuzagere ku mukino wa nyuma kandi niyo ntego yacu. Tuzabikorera, tuzakora ibishoboka byose kuko ni yo ntego yacu”. Bizimana Djihad
Mu mikino ibiri n'igice u Rwanda rwakinnye, rwinjijwe ibitego bitanu (5) mu gihe rwo rwinjije ibitego bibiri (2). Nshuti Dominique Savio yatsinze igitego ubwo u Rwanda rwanganyaga na Namibia igitego 1-1 mu gihe ikindi gitego cyatsinzwe na Mubumbyi Bernabe kuri uyu wa Gatatu banyagirwa na Algeria ibitego 4-1.
Amavubi arava i Tunis kuri uyu wa Kane tariki 11 Mutarama 2018 agana i Tangier (Maroc) aho biteganyijwe ko bahagera saa cyenda n’iminota 30 (15h30’) za Maroc bikaba biza kuba ari saa kumi n’igice ku masaha yo mu Rwanda (16h30’).
U Rwanda ruzakina umukino wa mbere na Nigeria bari kumwe mu itsinda rya gatatu kuwa 15 Mutarama 2018 mbere yo kwisobanura na Equatorial Guinea kuwa 19 Mutarama 2018. Umukino wa nyuma mu itsinda, Amavubi azaba ahatana na Libya kuwa 23 Mutarama 2018.
Ikipe y'igihugu Amavubi ifite urugamba rukomeye muri CHAN 2018


text:
Kuri uno musi wa gatatu, ibiro vya ONU bijejwe kwitaho abana kw’isi, UNICEF bimenyesha ko abana bagera ku bihumbi 400 mu karere ka Kasai muri Repubulika iharanira demokarasi ya Kongo, bahanzwe n’ikibazo co gufungura nabi.
Mu rwandiko rwasohowe na UNICEF, bavuga kandi kw’ ubwicanyi buri mu karere kagizwe n’amaprovince atanu ya Kongo, bwatumye hibonekeza ibibazo bikomeye mu rwego rw’ubuvuzi.
UNICEF ivuga kw’ ica gatatu kirenga c’amavuriro ari hagati na hagati ya Kongo muri province ya Kasai, yahagaritse gukora kubera ibibazo vy’umutekano hamwe n’ukutagira ibikoresho vyo kuvura abantu.
Urwo rwandiko rwa UNICEF ruvuga kandi kw’ umutekano muke watumye ubworozi butagenda neza, ivyo bigatuma hashobora kwaduka ibibazo bikomeye vyo gufungura nabi n’ikena ry’ibifungurwa ku bana bakiri bato.
Kuva mu kwezi kw’umunani mu mwaka uheze, akarere ka Kasai karanzwe n’intambara hagati y’abasirikare ba reta n’umurwi witwaje ibigwanisho uzwi kw’izina rya Kamwina Nsapu.


text:
RCS irasaba uruhare rw’abaturage mu ifatwa ry’imfungwa zatorotse
Yanditswe na Imvaho Nshya
Visi Perezida w’ishyaka ritemewe mu Rwanda rya FDU-Inkingi, Boniface Twagirimana, ni umwe muri babiri batorotse Gereza ya Mpanga mu ijoro ryakeye.
Undi watorotse Gereza ya Mpanga iri mu Karere ka Nyanza ni Aimable Murenzi wakatiwe burundu ku cyaha cy’ubwinjiracyaha mu kwica.
Twagirimana ashijwa ibyaha birimo kurema umutwe utemewe witwaza intwaro, akaba yaratawe muri yombi muri Nzeli 2017.
Urwego rw’Igihugu rushinzwe imfungwa n’abagororwa (RCS) rwemeje amakuru y’itoroka ry’aba bombi.
RCS irasaba abaturage ko “uwababona yamenyesha ubuyobozi”.
RCS irabamemesha ko abafungwa 2 barimo Boniface Twagirimana ushijwa ibyaha birimo kurema umutwe utemewe witwaza intwaro na Aimable Murenzi wakatiwe burundu ku cyaha cy'ubwinjiracyaha mukwica batorotse gereza ya Nyanza mu ijoro ryo kuwa 7/10/ 2018. Uwababona yamenyesha ubuyobozi pic.twitter.com/6acf8suPMz
— RCS Rwanda (@RCS_Rwanda) October 8, 2018


text:
Igihugu cya Ghana cyabeshyuje amakuru avuga ko ngo cyemeye gufasha guverinoma ya Cote d’Ivoire kurwanya abasirikari bayivumbuyeho.
Minisitiri w’Ububanyi n’amahanga wa Gahanda, Hackman Owusu Agyeman, avuga ko ayo makuru ari agahomamunwa. Na ho minisitiri w’ingabo wa Ghana, Kwama Addou Kufuor, yatangaje ko ayo makuru nta shingiro afite.
Ku cyumweru, Guillaume Soro uyoboye intumwa z’abasirikari bivumbuye k’ubutegetsi bwa Cote d’Ivoire, yashinje Ghana kuba ngo yaremeye kuzaha guverinoma ya Cote d’Ivoire abasirikari bagera ku 100. Ghana kandi ngo inemerera ingabo za Cote d’Ivoire kugaba ibitero kuri abo basirikari iturutse muri Ghana. Soro yavuze ko bashaka kujya Accra muri Ghana, kuvugana n’abategetsi baho kuri icyo kibazo.
Ibyo byose biravugwa mu gihe abashyamiranye muri Cote d’Ivoire bakomeje imishyikirano i Lome, muri Togo.
Kugeza ubu iyo mishyikirano ikomeje guseta ibirenge. Abasirikari bivumbuye banze gushyira intwaro zabo hasi nk’uko guverinoma yabibasabaga. Guverinoma na yo yemeraga ko izahindura itegeko nshinga nk’uko babisaba, kandi hakaba n’ingabo zo mu bihugu byo mu burengerazuba bw’Afurika zizahagarara hagati y’impande zombi.
Abo basirikari kandi bakomeje gusaba ko perezida Laurent Gbagbo yegura, habaka andi matorwa. K’uruhande rwa guverinoma, ibyo ntibabikozwa.


text:
Ese ubundi FDLR (Forces Démocratiques de Libératioion du Rwanda) n’iki?
Ignace Murwanashyaka, Président wa FDLR. Afungiye mu gihugu cy’u Budage
Iri shyaka rifite umutwe w’ingabo zirwanira muri Congo, rigizwe n’abahutu bari impunzi muri Congo, uretse ko hari abandi bagenda barisanga bavuye mu Rwanda. Akenshi biturutse mu itotezwa bakorerwa, inkiko za gacaca n’izindi mpamvu zitandukanye.
Iri shyaka ryatangiye, rikurikira ALIR yari imaze gushyirwa ku rutonde rw’imitwe y’iterabwoba. Ingabo zaryo abazigize harimo abahoze mu ngabo z’u Rwanda (FAR) ndetse n’abandi bari abana bato bakuriye mu mashyamba ya Congo.
Nyuma y’aho FPR ifatiye ubutegetsi muri 1994, abanyarwanda benshi bahungiye muri Congo, mu nkambi zari zihari. Ibihugu byinshi ndetse n’imiryango mpuzamahanga, nyuma yo kureka abanyarwanda bakamarana ntibatabare ngo batandukanye abarwanaga ngo bahagarike ubwicanyi bwakorwaga, byahisemo gufasha uruhande rumwe arirwo rwa Leta yari imaze kujyaho. Bishobora kuba byaratewe n’uko ubwicanyi bwakozwe n’abahutu aribwo bwagaragaye cyane, kubera ko akenshi bwakozwe n’abaturage batari bafite ubumenyi buhagije, babukorera ku mugaragaro kandi batari bazi ingaruka bizatera nyuma. Naho ubwakozwe n’uruhande rwa FPR bukaba bwarakozwe n’abasirikare mu ibanga rikomeye kandi mu buryo bwizweho neza ku buryo binaruhije n’ubu kubibonera ibimenyetso (ubu bwicanyi ntabwo bakozwe n’abasirikari bose ba APR ahubwo bwakozwe n’igice kimwe cy’abasirikari batoranyijwe, bizewe batojwe ubuhanga bwo kwica no gusibanganya ibimenyetso mu gihe gito. Abari barahungiye muri Congo n’ubwo bose batari baragize uruhare mu bwicanyi bose bafashwe nk’abicanyi amahanga arabatererana. Babanje guhatirwa gutaha, ariko kuko abenshi bari bafite ubwoba cyangwa bariboneye ubwicanyi bwa FPR n’amaso yabo, Hagiye hatahuka abantu bake cyane.
Muri 1996, nyuma yo kwitegura bihagije no gutoza abanyekongo bo mu bwoko bw’abatutsi. Bagize urwitwazo itoteza abandi banyekongo bagiriraga abo batutsi b’abanyekongo, batera Congo bashyize Laurent Désiré Kabira imbere nk’agakingirizo. Ingabo za Zaïre ya Mobutu ntabwo zashoboye kwihagararaho ngo zirwanye abari bateye ahubwo zakijijwe n’amaguru. Ingabo za Kagame zahise zitera inkambi z’abanyarwanda nk’uko Kagame yabyivugiye kugirango: ”ABAGOMBA KURASWA BARASWE, ABAGOMBA GUCYURWA BACYURWE”. Koko niko byagenze, ariko hari bamwe bashoboye kurokoka bihisha mu mashyamba, abandi nyuma y’urugendo rurenze 3000 km bagenda bicwa urusorongo, bashobora kugera mu bihugu bituranye na Congo.
.
Callixte Mbarushimana, Umunyamabanga Mpuzabikorwa wa FDLR
Hagati aho u Rwanda rwashoboye gufata Congo, rushyira ku butegetsi Laurent Désiré Kabira. Bidateye kabiri yanze agasuzuguro k’abanyarwanda intambara iba irarose. Ibihugu byinshi byaramutabaye, maze Congo iba isibaniro hagati y’ibyo bihugu bihanganye n’ U Rwanda rwikingirije ishyaka rya RCD, u Burundi na Uganda. Kabira yahise yiyambaza impunzi z’abanyarwanda zari mu bihugu bituranye na Congo dore ko zari zimaze no gufasha Sasou Ngweso gufata ubutegetsi muri Congo Brazzaville. Izo ngabo z’abanyarwanda zarwaniriye Kabira zimufatiye runini cyane ku buryo abareba kure bemeza ko iyo atazigira aba yaravuyeho rugikubita n’ubwo bwose yari afite ibihugu bimushyigikiye. Kabira yaje kwicwa bitunguranye, maze umuhungu we ahita atangira imishyikirano. Yahise yiyibagiza inkunga izo ngabo zahaye se, (dore ko nawe iyo atazigira aba yaraguye ahitwa Poweto) maze azambura intwaro ashaka kuzohereza ku ngufu mu Rwanda. Abenshi baratorotse aho bari baregeranirijwe i Kamina muri Katanga, bayobowe na Général Major I.G Mudacumura, aribo ALIR 1 bashobora gusanga ikindi gice cyari mu mashyamba ya Kivu aricyo ALIR 2 cyari kiyobowe na Général Rwarakabije. Uyu yari yarasimbuye ba Lt Col BEM Nkundiye na Lt Col Dr Mugemanyi bari baraguye ku rugamba mu Rwanda. Mbibutse ko muri iyo ntambara yiswe iy’abacengezi yabereye mu majyaruguru y’igihugu, ingabo za Kagame zayigize urwitwazo zikica abaturage batagira ingano muri ako karere.
Abari ALIR baje guhindura izina bitwa FDLR (Front Démocratique de Libération du Rwanda) kubera ko ALIR yari imaze gushyirwa ku rutonde rw’imitwe y’iterabwoba. FDLR yahise ishyiraho ubuyobozi bushya bugizwe n’abantu bashya Leta ya Kigali itari kubona icyo irega imbere y’amahanga. Aribo Ignace Murwanashyaka, Straton Musoni, Alexis Nshimiyimana, Callixte Mbarushimana n’abandi..
Kubera impamvu zitandukanye bamwe mu bayobozi ba gisirikare bahora batahuka mu Rwanda, bagahabwa imyanya yo kugirango bareshye abasigaye mu mashyamba. Navuga nka Général Rwarakabije (ubu niwe ushinzwe amagereza, sinzi niba ariko kazi basanze kamukwiriye cyangwa ari uburyo bwo kuzamugerekaho imibereho mibi abanyapolitiki bafunze bafite muri Gereza.) Hari na Général Ngandahimana, ubu arimo gukoreshwa mu gushinja abafaransa (Rapport Mucyo) no guhakana icyegeranyo cya ONU ku bwicanyi bwakorewe abanyarwanda b’abahutu muri Congo (Mapping report).
Iri shyaka ryaje gucikamo ibice, igice kinini gisigarana na Ignace Murwanashyaka na Général Mudacumura, ikindi gifata izina rya RUD – Urunana.
Nyuma yo kwigomeka ku butegetsi kwa Général Nkunda wakoreshwaga n’u Rwanda akenda no gufata umujyi wa Goma, u Rwanda rwagiranye amasezerano na Congo yari ashingiye ku bintu bibiri by’ingenzi:
- Kureka ingabo za Kagame zikinjira muri Congo ku mugaragaro(Zari zisanzweyo rwihishwa) zigakurikirana FDLR
- Kubuza Général Nkunda gukomeza guteza umutekano mucye muri Kivu. Nkunda yarafashwe ubu afungiye mu Rwanda.
Icyo gikorwa kiswe ”Umoja Wetu”, ariko ntabwo cyashoboye gutsinda FDLR burundu.
Habaye n’ibindi bikorwa byiswe Kimya 1 na 2 ariko nabyo ntacyo byashoboye kugeraho.
Nyuma yo kunanirwa gutsinda burundu FDLR, Leta y’u Rwanda ikoresheje itangazamakuru, n’imiryango imwe n’imwe itagengwa na Leta, bahagurukiye kurwanya FDLR bakurikije za Rapports n’inkuru ku bijyanye n’iyicwa ry’abasiviri, gufata abagore ku ngufu no gucukura amabuye y’agaciro. Bakoresheje ibikorwa bimwe na bimwe bikorwa n’abasirikari ba FDLR nyirizina, barabikabirije cyane ndetse bayigerekaho n’ibikorwa byose n’abasirikari ba Congo, imitwe itandukanye ifite intwaro y’abakongomani, n’abasirikari ba Kagame bari muri Congo rwihishwa. Ubu ikibaye cyose muri Kivu cyitirirwa FDLR yaba ariyo yabikoze cyangwa atari yo.
Ubwo buryo bwo kurwanya FDLR bushyashya bwaje gutanga imbuto kuko ubu abayobozi bose ba FDLR bari mu burayi barafashwe bari mu nkiko: Murwanashyaka na Musoni mu Budage, Mbarushimana i La Haye.(yarekuwe na ICC kuko abacamanza basanze ibimenyetso bimushinja uruhare yaba yaragize mu byaha by’intambara byakorewe muri Congo bidahagije. Ariko akigera mu Bufaransa yamenyeshejwe ko hari ibindi birego bimureba agomba kuburana mu Bufaransa ku bijyanye na Génocide)
Umurwanyi wa FDLR mu mashyamba ya Congo
FDLR irimo abantu bari mu bice bitandukanye ariko nababwira iby’ingenzi:
- Iki gice cya mbere kigizwe n’abafite umurongo ukarishye badakozwa ibyo gutahuka cyangwa kugira ikindi kintu cyose cyabahuza na Leta ya Kigali kirimo bibiri: a.igice cy’abantu badashobora gutaha mu Rwanda n’iyo wagira gute, akenshi kubera ubwicanyi bwakorewe n’ingabo za Kagame mu Rwanda ndetse no muri Congo ku miryango yabo, bumva barihaze bazarwana kugeza kuwa nyuma, iki gice kirimo abana bakuriye muri Congo babonye ababyeyi babo bicwa, aba Ex FAR bamwe bumva igihe cyo gushyira intwaro hasi kitaragera. Kandi ko kujya mu Rwanda ari ukujya kuba igikoresho cya FPR yamara kugukoresha ikakujugunya cyangwa ikagushakira icyaha ugafungwa, hari ingero nyinshi zibatera gutekereza gutyo. b.igice cyigizwe n’abashobora kuba baragize uruhare mu bwicanyi bw’abatutsi muri 1994, batinya gutaha ngo badafungwa cyangwa bakicwa.
- Igice cya 2 kigizwe n’abadafite amakuru ahagije y’ibibera mu Rwanda, hari n’abafite imiryango mu Rwanda ariko bifitiye ubwoba gusa. Cyangwa bageze muri Congo vuba bahunze Gacaca n’akandi karengane, ku buryo iyo babonye ubuzima bubananiye cyangwa ibibazo bahunga bobona bigabanije ubukana bahebera urwaje bagatahuka. Iki gice ni nacyo kirimo abagore n’abana b’abo barwanyi.
- Igice cya 3 kirimo abashyigikiye FDRL bari mu Rwanda. Barimo ibice bibiri by’ingenzi:a.Igice cya mbere kirimo abatahutse bakabeshya ko bitandukanije na FDLR ariko bagakomeza kuyikorera rwihishwa mu gihugu imbere, harimo abari mu buzima busanzwe bwa gisiviri, abasirikari, ndetse hari n’abari mu buyobozi. Rimwe na rimwe basimbukira muri Congo bajyanye amakuru, ibikoresho n’amafaranga abayishyigikiye baba batanze avuye mu Rwanda, muri Africa, i Burayi n’America.
b.Ababa mu Rwanda batahutse kera cyangwa batigeze bahunga, batanga imfashanyo z’amafaranga cyangwa bakaba bayishyigikiye rwihishwa ntawe ubizi. Abenshi babiterwa n’urwango bafitiye Leta ya Kagame kubera ubwicanyi bwakorewe imiryango yabo mu Rwanda, Congo no mu ntambara y’abacengezi; ibikobwa bibi bakorerwa na leta, Gacaca, cyangwa amasano bafitanye n’abari mu Buyobozi bwa FDLR.
- Iki gice kirimo abayishyigikiye batanga inkunga y’amafaranga n’ibitekerezo baba mu mahanga, muri Africa, I Burayi, America n’ahandi.
Kuba rifite intwaro byatumye bamwe mu banyarwanda bahungiye mu mashyamba ya Congo baticwa cyangwa ngo bagirirwe nabi.
Iri shyaka rikunze gukoreshwa na Leta y’u Rwanda nk’urwitwazo mu guteza umutekano muke muri Congo, gutera ubwoba abaturage b’abatutsi ko abahutu bari muri Congo bazaza bagakomeza Genocide, guhimbira abanyapolitiki ibyaha n’ibindi.. Mu minsi ishize ryaregwaga ibikorwa byo gutera ibisasu bya grenade na leta y’u Rwanda.
Amakuru amwe n’amwe avuga ko abahoze muri FDLR benshi batahuka mu Rwanda basubizwa muri Congo bagakomeza gukora nka aba FDLR ariko bakorera Leta yu Rwanda, ahanini bahabwa amabwiriza yo gukorera abanyekongo ibikorwa by’urugomo ndetse bagasiga inyuma ibimenyetso bigaragaza ko ari aba FDLR, ikindi abo nibo bakoreshwa cyane na Leta y’u Rwanda mu gucukura no kurinda ibirombe by’amabuye y’agaciro u Rwanda rufite muri Congo.
Ikintu gikomeje gutangaza abantu n’uko Leta y’u Rwanda, burigihe ikunze kurega FDLR kuba igizwe n’abantu ngo bakoze Génocide. Nyamara iyo hagize abatahuka bagatangira gukorana na Leta ya Kagame nta n’umwe ushyikirizwa ubutabera, ahubwo bazamurwa mu ntera. Ibi bituma abantu bibaza niba kutavuga rumwe na Kagame bisobanura kuba umuntu yarakoze Génocide! Cyangwa gukorana na FPR bikaba bihanagura ibyaha byose bijyanye na Génocide umuntu adaciye imbere y’inkiko.
Twagiramungu Faustin washinze ihuriro RDI-Rwanda Rwiza ni muntu ki?
Faustin Twagiramungu, Perezida wa RDI-Rwanda Rwiza
Rwanda Dream Initiative (RDI) Rwanda Rwiza riyobowe na Twagiramungu Faustin uzwi cyane ku izina rya Rukokoma. Ni umukwe wa Président Grégoire Kayibanda wayoboye u Rwanda kuva muri 1961 kugeza mu 1973. Uretse kuba ari umuhutu uvuka i Cyangugu afite n’abatutsi benshi mu muryango we. Uyu mugabo yigeze kuba Ministre w’intebe, Président w’ishyaka MDR, ndetse akaniyamamariza kuyobora u Rwanda mu matora ya 2003.
Ni inararibonye muri Politiki, kuko ari mu bashinze ishyaka rya MDR muri 1991, igihe amashyaka yari yemerewe gukora mu Rwanda. We na bagenzi be bari mu yandi mashyaka nka PL, PSD, PDC n’ayandi bokeje igitutu Président Habyalimana nawe utari worohewe n’amahanga abashyira muri Gouvernement, ariko kuko Habyalimana atizeraga Rukokoma yahisemo kugira Ministre w’intebe Nsengiyaremye Dismas.
Muri abo banyapolitiki hari abaharaniraga Demokarasi koko, ariko hari n’abari bakurikiye imyanya ya politiki. Bateje akajagari mu gihugu no mu ngabo z’igihugu z’icyo gihe FAR ibyo bitiza umurindi FPR.
Abanyabyumba benshi ntabwo bazibagirwa amagambo Twagiramungu yavugiye i Bruxelles, ubwo yavugaga ngo n’ubwo Byumba yafatwa nta kibazo.
Muri 1993 ishyaka rya MDR ryacitsemo 2, kimwe n’amashyaka yose yari muri opposition. Icyabiteye ahanini ni urupfu rwa Ndadaye, uru rupfu rwagize ingaruka nini muri politiki y’u Rwanda n’ubwo hari benshi bashaka kubyirengagiza.
Igice kimwe cyari kumwe na Karamira kiswe Power, (iri jambo ryaje guhindurwa igikoresho cya FPR muri propaganda rirakabirizwa rihabwa uburemere ritari rifite.) Ikindi gice kigumana na Twagiramungu, aricyo bakunze kwita amajyojyi. Abari muri iki gice barishwe cyane muri 1994, twavuga nka uwari Ministre w’intebe Uwiringiyimana n’abandi benshi.
Abantu benshi bahamya ko ari umwe mu bafashije FPR gufata ubutegetsi, kuko iyo hatabaho amashyaka menshi n’akaduruvayo amashyaka yateye mu gihugu, FPR ntabwo yari gupfa kubona aho imenera. Ikindi abantu bakeka ni uko Twagiramungu yashakaga gufatanya na FPR bagakuraho Habyalimana nawe akazigaranzura FPR nyuma akayitsinda mu matora akoresheje iturufu y’ubwoko.
FPR imaze gufata ubutegetsi Twagiramungu yagizwe Ministre w’intebe, ibi byahaye isura nziza FPR mu mahanga kuko yari yerekanye ko itaronda amoko ishyira abahutu benshi mu myanya yo hejuru (Président yari Pasteur Bizimungu, Ministre w’intebe Twagiramungu, Ministre w’ubutegetsi bw’igihugu Seth Sendashonga, Ministre w’ubutabera Nkubito …) kandi hari harangiye Génocide.
Ibi byahumye amaso abazungu ntibabona ubwicanyi n’itotezwa ryakorerwaga abaturage b’abahutu n’ingabo za APR.
Bidatinze Twagiramungu na bagenzi be benshi bareguye kubera ahanini igitugu cya FPR. Nkurije ibivugwa ngo ahanini byatewe no kutumvikana kubagombaga kuba ba Bourgmestres b’amakomini. Twagiramungu n’uwari Ministre w’ubutegetsi bw’igihugu Seth Sendashonga bakoze liste y’abagomba kuba ba Bourgmestre b’amakomini ikurikije amashyaka ya politiki, bayishyikiriza abo muri FPR barayanga, ahubwo FPR izana iyayo igizwe n’abatutsi hafi 115 kuri ba Bourgmestre 145 kandi hafi ya bose ari abo muri FPR. Ibi byabaye nk’igitonyanga gituma ikirahuri cyuzura ibirimo bigatangira kumeneka
Hari n’izindi mpamvu nyinshi zatumye abo bagabo begura nk’ubwicanyi bw’i Kibeho bwari bumaze iminsi bubaye, abantu bicwaga cyangwa bagahohoterwa mu gihugu hose, igitugu cya FPR n’ibindi.
Iyo urebye usanga Twagiramungu yarasanze ntaho azamenera ngo abe yayobora u Rwanda, ikindi yanze ko kwihanganira ubwicanyi n’akarengane abahutu bagirirwaga ngo bitazamubarwaho nka Ministre w’intebe.
Abaturage benshi b’abahutu, cyane cyane abahunze bamufata nk’umuntu wagambaniye igihugu akagiha FPR.
Nyuma Twagiramungu yahungiye mu gihugu cy’Ububiligi, akomeza kugaragaza ko adashyigikiye imikorere y’ubutegetsi bw’i Kigali.
Mu 2003 yagiye mu matora yo guhatanira umwanya wa Président wa Republika. Ntabwo yashoboye kuyatsinda kubera impamvu nyinshi ariko navugamo iz’ingenzi:
-Kuba Twagiramungu yari umukandida wiyamamaza nta shyaka afite rimufasha, kuko ishyaka rye MDR ryari rimaze guseswa
-Kuba amatora yarabayemo kwiba amajwi gukabije, amajwi menshi akibirwa Président Kagame
-Kuba abaturage baratewe ubwoba, abamamazaga Twagiramungu barahohotewe abandi barafungwa, kandi hakabaho ibikorwa byo kwangisha abaturage abandi bakandida batari Kagame, ndetse abayoboke ba FPR bavugaga ko Kagame natsindwa amatora batazabyihanganira hazongera hagahita haba intambara.
-Kuba abaturage bari bafite ubwoba kandi batizeye Twagiramungu ku buryo bakwemera guhohoterwa cyangwa kwicwa kubera we.
-Kuba Twagiramungu yarashyize ingufu nke mu kwiyamamaza, hari abavuga ko yari yahawe amafaranga n’ibihugu by’i Burayi ngo aziyamamaze, we akaba yari aje kurangiza umuhango gusa. Abakabya bavuga ko ngo yari yariye amafaranga ya Kagame kugira ngo bigaragare ko amatora arimo abakandida benshi kandi batavuga rumwe na leta. Ariko amakuru aturuka mu bantu bari hafi ya FPR na Kagame mu gihe cy’ayo matora yo 2003 bemeza Faustin Twagiramungu yari yatsinze ayo matora, iyo hadakoreshwa kwiba amajwi.
Twagiramungu yakomeje kudaceceka akagirana ibiganiro n’abanyamakuru. Kimwe mu biganiro yagiranye na Ally Yusuf Mugenzi mu imvo n’imvano, ubwo yavugaga ko adashobora gusaba imbabazi abatutsi mu izina ry’abahutu, ko nawe ubwicanyi bwahitanye umuryango we. Ko we nka Twagiramungu nta mbabazi yasaba abatutsi kuko yumva ntakibi yabakoreye. Ibi byarakaje Leta y’U Rwanda ibuza BBC kuvugira muri FM igihe kitari gito.
Ubu uyu munyaporitiki avuga ko nta shyaka rya politiki arimo ahubwo ashaka kuba umuvugizi w’abarwanya Leta y’u Rwanda bose. Ibi byaba ari nk’uburyo bwo gushaka ko yaba umuyobozi wabo bose.
Akunda kuvuga ko impinduka zo mu bihugu by’abarabu zagombye kubera urubyiruko rw’u Rwanda urugero narwo rugahaguruka.
Abenshi babona yaranze kubyutsa ishyaka MDR, kubera ko hari abayoboke benshi ba MDR batamwemera kandi ko kubyutsa MDR byasenya cyangwa bikagabanya imbaraga za FDU-Inkingi.
Iyo urebye neza usanga Twagiramungu amahirwe ye muri Politiki yaragabanyijwe n’uko amaze igihe kinini muri politiki kandi akaba nta musaruro agaragaza.
Abantu benshi bakamushyigikiye bahitamo gukurikira Madame Ingabire Victoire kuko we afite ibitekerezo bishya kandi ni mushya muri Politiki.
High Commisioner w’u Rwanda muri Afrika y’Epfo, Vincent Karega yasabye ko yahindurirwa imirimo!
High Commissioner w’u Rwanda muri Afrika y’Epfo, Vincent Karega
Inkuru zitugeraho zivuye mu bantu bamwe na bamwe bakomeye mu butegetsi bw’i Kigali, zivuga ko Bwana Vincent Karega uhagariye u Rwanda muri Afrika y’Epfo aherutse gusaba abamukuriye ko bamuhindurira imirimo, we ubwe yivugiye ko ashaka akazi kari »plus technique » ngo arambiwe kwirirwa ahanganye na RNC (Rwanda National Congress), ikindi kimuhangayikishije n’ukuvugirwamo cyane n’abamaneko baba muri Ambassade y’u Rwanda i Pretoria bakuriwe na Didier Rutembesa.
Mu minsi ishize hari amakuru yatugezeho ko hari ubwumvikane bucye hagati ya Vincent Karega n’abamaneko ba Ambassade y’u Rwanda i Pretoria bakuriwe na Rutembesa Didier, ayo makuru yavugaga ko nta kintu na kimwe Karega ashobora gukora atabanje kugicisha kuri Didier Rutembesa ngo acyemeze, ikindi kandi n’uko abo bamaneko babona ngo Karega adashyira ingufu nyinshi mu kurwanya RNC, ngo ahubwo agirana ubusabane nabo ku buryo yagiye no mihango yo gushyingura bamwe mu bayoboke babo bari bagize impanuka y’imodoka. Ikindi n’uko abo bamaneko batamushira amakenga ko yaba afitanye imikoranire na ba Lt Gen Kayumba Nyamwasa na Col Patrick Karegeya.
Bidatinze ariko izo nkuru zimaze gutangazwa Karega yanditse urwandiko ruvuguruza izo nkuru avuga ko nta kibazo afitanye n’abo bakorana muri Ambassade y’u Rwanda i Pretoria, ndetse anifatira mu gahanga Ihuriro RNC na bamwe mu bayoboke baryo nka Lt Gen Kayumba Nyamwasa na Col Patrick Karegeya. Ariko abasomye urwo rwandiko kandi banazi neza Karega, bavuga ko yahatiwe kurwandika na Rutembesa Didier maneko muri Ambassade i Pretoria, ikindi kivugwa n’uko urwo rwandiko Karega yarwanditse mu rwego rwo gutanga abagabo, ngo yerekane ko ntaho ahuriye na RNC bityo imbehe ye batayubika.
S.E.
Pretoria
Charles Ingabire yaba yarazize amafaranga y’inzego z’iperereza z’u Rwanda yariye?
Nyakwigendera Charles Ingabire, urupfu rwe ibitangazamakuru bikorera mu Rwanda byatinye kuvuga ku rupfu rwe
Nyuma y’aho umunyamakuru Charles Ingabire wandikaga ikinyamakuru inyenyerinews yiciwe arashwe mu mujyi wa Kampala, urupfu rwe ruravugwaho byinshi. Akimara kuraswa iperereza ntabwo ryakozwe na Police ya Uganda nk’uko bisanzwe mu bibazo nk’ibyo, ahubwo iperereza ryakozwe n’abashinzwe iperereza mu Biro by’umukuru w’igihugu cya Uganda (State House). Abantu benshi babibonyemo kugerageza kuyobya iperereza kugira ngo hatagira ibimenyekana byashinja leta ya Kigali dore ko Perezida Kagame yari afite uruzinduko mu gihugu cya Uganda.
Perezida Kagame nawe mu kiganiro yagiranye n’abanyamakuru yavuze ko atazi Charles Ingabire nk’umunyamakuru ahubwo amuzi nk’umujura wibye amafaranga y’imfashanyo yagenerwaga imfubyi za Génocide. Ariko icyatangaje abantu n’uko nta kinyamakuru na kimwe cyo mu Rwanda kigeze cyandika ku rupfu rwe kugeza aho Perezida Kagame ariwe utangira kuruvugaho kandi nabwo ari uko abajijwe n’abanyamakuru kuri urwo rupfu.
Amakuru atugeraho aturuka ku bantu bari hafi y’inzego z’iperereza z’u Rwanda, avuga ko Charles Ingabire yahungiye mu gihugu cya Uganda agatangira kwandika inyandiko zinenga ubutegetsi zimwe na zimwe zikaba zaravugaga ku buzima bwite bwa Perezida Kagame n’umuryango we. Inzego zishinzwe iperereza z’ U Rwanda, zaba zaramwegereye zimusaba ko yajya azinekera, akaziha amakuru kubatavuga rumwe na leta baba muri Uganda kandi akareba uburyo yahindura umurongo wo kwandika akajya yandika ibivuga neza Leta ya Kigali gusa. Bamuhaye amafaranga, ndetse bamwemerera ko bajya bamuha amafaranga buhoro buhoro uko agenda yandika. Nk’uko abantu benshi basomaga ikinyamakuru inyenyerinews babibonye hari igihe icyo kinyamakuru gisohoka kuri internet cyari cyarahinduye umurongo gisigaye cyandika ibisingiza leta ya Kigali gusa. Bivugwa ko yanditse ho gato izo nyandiko noneho abari baramwijeje amafaranga bagombaga kujya bamuha uko yanditse ntibayamuha. Ibyo byaramurakaje yongera kwandika ibinenga leta, abantu bamwe bakora mu nzego z’iperereza basanga yarandikaga inkuru nyinshi zijyanye igisirikare ndetse n’amakuru ku barinda Perezida Kagame ahawe n’abantu bari mu gisirikare, kandi bakavuga ko yandikaga ibyo bintu n’ubwo yari azi neza ko bishobora gutuma amererwa nabi kugira ngo agaragare nk’umunyamakuru urwanya leta maze UNHCR yihutishe dossier ye ashobore kubona uko yajyanwa mu buhugu bikize nk’uko abandi banyamakuru babikorewe.
Muri uko gukomeza kwandika ngo abamuhaye amafaranga, bamuteye ubwoba baramukubita ndetse batwara Mudasobwa (computer) ye ngo bashakaga ko areka kwandika cyangwa akabasubiza amafaranga yabo dore ko ngo abakuru b’inzego z’iperereza bari babamereye nabi ngo bahagarike icyo kunyamakuru cyangwa bagaruze amafaranga. Muri iyo minsi Charles Ingabire yarasiweho hari za maneko nyinshi z’u Rwanda zari zaje kubera uruzinduko rwa Perezida Kagame ziyongeraga kuzihasanzwe. Kandi s’ibyo gusa kuko hari n’umugambi waburiyemo wo kwivugana Lt joel Mutabazi wahoze mubarinda Perezida Kagame.
Ayo makuru kandi akomeza avuga ko icyo Ingabire Charles yazize ari agasuzuguro, ngo yashatse kurya amafaranga y’inzego z’iperereza ntiyakora ibyo bamubwiye. Ahubwo akomeza kwandika ibinenga leta no kugendana n’abantu leta y’u Rwanda yashakishaga, ibita abanzi kandi ntabaneke ngo ahe amakuru izo nzego z’iperereza. Ngo ni uburyo bwo gutera ubwoba no gutanga gasopo ngo abandi babonereho ntihazagire ugerageza gukora nk’ibyo Charles Ingabire yakoze. Mbese banabonereho gutera ubwoba mu batavuga rumwe na Leta baba mu guhugu cya Uganda.
Ruben Barugahare
Nyagatare
B.E.M. BISOBANURA IKI?
Iki ni ikimenyetso cyarangaga aba BEM bambaranaga n’amapeti yabo
Igitumye nandika iyi nyandiko n’umuntu twaganiriye ambwira ko BEM ari ubwoko bwa rank yo mu ba EX-FAR ngo yari ifitwe gusa n’umuntu witwa Général de Brigade Emmanuel Habyalimana uyu wahoze ari Ministre w’Ingabo, ariko mu gihe ntaramusobanurira mugenzi we bari kumwe atubwira ko ahubwo ari irindi zina rya Général de Brigade Emmanuel Habyalimana. Ariko siko bimeze BEM bisobanura Breveté d’Etat Major ikaba ari impamyabumenyi itangwa n’ishuri rya Cyami Rikuru rya Gisirikare ryo mu gihugu cy’u Bubiligi (Institut Royal Supérieur de Défense mu magambo ahinnye IRSD) iryo shuri ryashinzwe mu kinyejana cya 19, rikaba ryaritwaga Ecole de Guerre kugeza mu 1978. Ryari rigenewe kwigisha abasirikare bo mu rwego rwa aba officiers batoranijwe kuzaba abakuru b’ingabo cyangwa gukora mu buyobozi bukuru bw’ingabo. Kera umuntu yashoboraga kwinjira muri iryo shuri ari Capitaine ariko kuva mu 1978 bisaba kuba uri Major kugira ngo yemererwe. Aba BEM babitaga inkuba z’intambara (foudres de guerre). Ibi ntibivuze ko bose bagaragaje ubutwari ku rugamba, hari ababaye intwari koko, hari abirukanse amasigamana bata n’abasirikare bari bashinzwe kuyobora, hari abahisemo kwigira ku ruhande rw’uwo barwanaga nawe kubera akenshi ubwoba, umugati no gutinya ubuzima bubi.
Dore urutonde rwa bamwe mu basirikare b’abanyarwanda bashoboye kubona iyo mpamyabumenyi, umwaka bayiboneyemo na Perefegitura bakomokagamo.
1.Général Major BEM Ndindiliyimana Augustin Butare 1973
2.Général Major BEM Nsabimana Déogratias a.k.a Castar Ruhengeri 1974
3. Général BEM Gatsinzi Marcel Kigali 1977
4. Major BEM Habyarimana Simon Gisenyi 1979
5. Col BEM Nkuliyekubona Anselme Byumba 1981
6. Lt Col BEM Baliyanga Alphonse Gisenyi 1982
7. Lt Col BEM Kamanzi Innocent Gitarama 1983
8.Lt Col BEM Rwabalinda Ephrem Cyangugu 1984
9. Lt Col BEM Munyarugarama Phénéas Ruhengeri 1984
10. Lt Col BEM Bahufite Juvénal Byumba 1984
11. Col BEM Gasake Athanase Ruhengeri 1985
12. Général Major BEM Bizimungu Augustin Byumba 1985
13.Col BEM Ndengeyinka Balthazar Kibuye 1986
14. Lt Col BEM Gasarabwe Edouard Butare 1986
15. Lt Col BEM Nkundiye Léonard Gisenyi 1987
16. Lt Col BEM Hitimana Joseph Gisenyi 1988
17. Major BEM Neretse Emmanuel Ruhengeri 1988
18. Major BEM Mutambuka Gaspard Byumba 1989
19. Général de Brigade BEM Habyarimana Emmanuel Byumba 1990
20. Lt Col BEM Sebahire Antoine Kibungo 1991
21. Lt Col BEM Musonera Vénant Gikongoro 1992
Umwe mu bahoze muri FAR
Liège Belgique
Rwandese Protocol to Return the Kingdom (RPRK) irasaba Perezida Kagame kwegura
Ref: RK/12/09/011
Nairobi kuwa 30th Ukuboza 2011
Bwana Paul KAGAME
Perezida wa Repubulika y’u Rwanda
Urugwiro Village P O BOX 15 KIGALI- RWANDA
Impamvu: Kwegura ku mwanya wa Perezida wa Repubulika y’u Rwanda
Bwana Perezida wa Repubulika,
1-Mu ijoro ryo ku itariki ya 30/11/2011, umunyamakuru Charles Ingabire wari ukuriye ikinyamakuru inyenyerinews.com cyandikirwa kuri internet, akanaba yari n’umuyobozi w’ikindi kinyamakuru cyitwa Ukuri News cyandikirwa mu mujyi wa Kampala muri Uganda, yarishwe arashwe. Ingabire Charles ni umunyamakuru w’umucikacumu rya Génocide yo muri 1994 mu Rwanda. Yavuye mu Rwanda ahunze Leta mubereye umuyobozi yashakaga kumwica, kandi mu nshingano zayo z’ibanze ariyo yakagombye kumurinda. Abarengera uburenganzira bw’ikiremwamuntu, ibinyamakuru binyuranye, n’abandi bantu bakurikiranira hafi ibibera mu Rwanda kandi bikorwa na Leta y’u Rwanda, bashingiye ku bimenyetso binyuranye bifatika, bemeza ko Charles Ingabire yazize kuba mu nyandiko ze yararanzwe no kunenga bikomeye ubutegetsi bwanyu. Bwari uburenganzira bwe busesuye nk’undi munyarwanda wese, by’umwihariko nk’umunyamakuru.
Muri mu ruzinduko rw’akazi I Kampala ho muri Uganda, abanyamakuru bababajije ku birebana n’iryo yicwa ry’umunyarwanda kandi arashwe. Ntimwigeze munababazwa ko ari umwe mu bana b’u Rwanda wapfuye, kabone n’iyo mwaba mutabona ibintu kimwe, ahubwo mwihutiye kumushinja ko yavuye mu Rwanda yibye. Nk’ umukuru w’igihugu ni irihe tegeko ribemerera kuba umushinjacyaha? Ibyo mwabikoze nta burenganzira mubifitiye, nta n’ibimenyetso mufite . Muzi neza ko itegekonshinga mwishyiriyeho ku itariki ya 04/06/2003 ritabemerera kwivanga muby’ubucamanza. Ikindi ni uko, biramutse ari nabyo, Charles Ingabire yari gushyikirizwa ubutabera ( tuzi ko butabaho mu Rwanda), ntabwo yari kwicwa. Si nabyo mwari gushyira imbere mushinja umuntu wapfuye udashobora kwisobanura ku byaha ashinjwa n’Umukuru w’igihugu.
2- Namwe ubwanyu murabona ko biteye isoni n’agahinda, igihe mubwira isi yose ko mwe na FPR muyobora arimwe mwahagaritse Génocide, none akaba ari mwe mukekwaho kwica no kwicisha abacikacumu b’iyo Génocide baba abari mu gihugu, ndetse n’abashoboye kubahungira hanze y’igihugu.
3- Nyakwubahwa Perezida wa Repubulika, muzi ko mbere yo gufata ubutegetsi mukoresheje imbunda, mukekwaho kuba mwarishe, mukanamena amaraso menshi y’abanyarwanda ndetse n’ay’abanyamahanga. FPR mubereye ku isonga yishe abanyarwanda bo mu bwoko bw’abahutu bazira gusa ko ari abahutu kuva intambara yatangira muri 1990 kugeza muri 1994. Mu duce FPR yari yigaruriye, mwahamagaraga abantu ngo bajye mu nama, bose mukabica ntihagire n’umwe urokoka. Mwafungiranye abantu mu mazu muratwika, mwishe abantu benshi, abagore, abagabo, impinja n’abakecuru mukoresheje udufuni n’ingoyi mwise ‘akandoyi’. Mwakuye abantu mu byabo barenga miliyoni, baba impunzi mu gihugu cyabo muri Nyacyonga n’ahandi mu gihe kirenga umwaka wose, Ibimenyetso bifatika birahari n’abagabo babihagazeho barahari. Mu gihe kimwe, mwishe kandi mwicisha abana b’abatutsi bavaga mu Rwanda, mu Burundi, muri Tanzaniya no muri Congo. Baje mubasabye ababyeyi babo, abandi baje mu ngabo z’umutwe wa FPR yababwiraga ko bahaguruka bakarenganura abatutsi no guharanira uburenganzira bwabo Leta ya Perezida Juvenal Habyarimana yabavukije. Bishwe bazira ko bashobora kuba baje ari intasi za Leta ya Habyarimana. Abandi bazize ko bari bavuye muri za Kaminuza no mu mashuri yisumbuye n’amakuru, igihe abo bari baje basanga baturutse mu gihugu cya Uganda batari baragize amahirwe yo kwiga biturutse ku kibazo cy’ubuhunzi bamazemo igihe kirekire. Mbere y’uko urugamba rwa FPR rwiswe urwo kwibohoza rutangira, mwari mwungirije umukuru w’iperereza mu gihugu cya Uganda. Mushinjwa kuba, mwitwaje ububasha mwahawe n’uwo murimo mwarishe abantu benshi b’inzirakarengane barimo abaturage ba Uganda, n’abanyarwanda bari muri icyo gihugu, kugeza ubwo muhabwa izina rya Pilato. Bose bazize ko mwari mufite imyumvire itandukanye.
Urugamba rwa FPR rugitangira, mukekwaho kuba arimwe mwateguye kandi mugashyira mu bikorwa iyicwa rya Général Major Fred Gisa Rwigema ku itariki ya 02/10/1990. Général-Major Fred Gisa Rwigema yaharaniraga ko Umwami w’u Rwanda Kigeli V Ndahindurwa yataha mu Rwanda nk’umukuru w’igihugu. Mwebwe mwari mugambiriye gufata ubutegetsi bwose ku nyungu zanyu bwite n’iz’agatsiko mwari mufatanije kandi mugifatanije. Niko byagenze, umugambi mwawugezeho mumaze kumena amaraso menshi y’inzirakarengane z’abahutu, abatwa, n’abatutsi ndetse n’ay’abanyamahanga.
4- Amaperereza yose yakozwe yemeza ko muri ku isonga mu bakekwaho kuba ku itariki ya 06/04/1994, mwarahanuye indege ya Perezida Juvenal Habyarimana, wari umukuru w’u Rwanda, ari kumwe na Perezida Cyprien Ntaryamira w’ I Burundi n’abafasha babo ba hafi bari kumwe muri iyo ndege, ndetse n’abapilote bayo bakomoka mu gihugu cy’ubufaransa. Icyo gikorwa cy’iterabwoba kigayitse, cyahitanye abakuru b’ibihugu bibiri, n’abandi bantu b’inzirakarengane, ntimwigeze mushaka ko ukuri kujya ahagaragara. Nk’umukuru w’igihugu ni mwe mwari mufite inshingano zo gushyira ukuri ahagaragara kubijyanye n’iyicwa rya Général Fred Gisa Rwigema wari ukuriye FPR, yamara kwicwa akaba ari mwe mwamusimbuye. Ni namwe mwari mufite kandi mugifite inshingano zo gushyira ahagaragara iby’urupfu rwa Perezida Habyarimana wishwe ku nyungu zo kugira ngo mufate ubutegetsi bwose ku ngufu. Mugamije guhisha ukuri, no gukomeza kwubakira politike yanyu ku kinyoma, mwanze nkana ko hajyaho amatsinda yigenga ngo akore iperereza ritabogamye kuri ubwo bwicanyi bwombi ndengakamere. Mbere y’urupfu rw’abo bakuru b’ibihugu bombi, Mukekwaho kuba mwaragize uruhare rufatika, muri gatozi cyangwa icyitso, mu rupfu rwa Perezida Melchior Ndadaye, Perezida wa mbere w’umuhutu w’I Burundi wari watowe binyuze muri Demokarasi. Yazize gusa ko yari umuhutu. Mutekereza igikorwa cyo kwica Perezida Juvénal Habyarimana, mwari muzi neza ko bizagira ingaruka mbi ku banyarwanda bo mu bwoko bw’abatutsi bari imbere mu gihugu. Ibimenyetso bifatika byari bihari byari gutuma mutekereza kabiri mbere yo gukora kiriya gikorwa cy’iterabwoba kigayitse. Ikimenyetso gikomeye ni iyicwa rya Perezida Ndandaye wishwe ku itariki ya 23/10/1993, urupfu rwe rwakurikiwe n’umwuka mubi watumye urwikekwe hagati y’abahutu n’abatutsi bo mu Rwanda rurushaho kwiyongera. Urwikekwe rwari rwarabyukijwe n’intambara ya FPR yo kuwa 01/10/1990 no gufungwa kwakurikiyeho kw’abatutsi bo mu Rwanda bakekwagaho ko ari ibyitso bya FPR.
Nubwo bitavanaho na busa icyaha abahutu b’intagondwa bishe abatutsi babaziza ko ari abatutsi,ntawashidikanya ko Genocide yakorewe abatutsi bo mu Rwanda muyifitemo uruhare runini. Hari ibimenyetso simusiga kandi bifatika byerekana ko umugambi mubisha wo guhanura indege y’uwahoze ari umukuru w’igihugu Juvenali Habyarimana wacuriwe mu nama yabereye ku Mulindi wa Byumba. Iyo nama yari iyobowe namwe ubwanyu mu ntangiriro z’ukwezi kwa gatatu 1994. Muribuka ko bamwe mu byegera byanyu nka Honorale Tito Rutaremara na Ministre Patrick Mazimpaka, bababwiye ko kurasa indege y’umukuru w’igihugu bizagira ingaruka mbi kubanyarwanda bo mu bwoko bw’abatutsi bari imbere mu gihugu. N’akababaro kenshi bakubwiye ko icyo gikorwa gishobora gutuma haba itsembatsemba ry’abatutsi bari mu Rwanda. Mwarabyanze mufata icyemezo kidakuka ko bigomba kuba uko mwabitekereje. Mwahise munategeka ko missile ebyiri zo mu bwoko bwa SAM 7 zabarindaga hamwe na Colonel Alexis Kanyarengwe zijyanwa i Kigali muri CND gutegura icyo gikorwa. Lieutenant Frank Nziza ( ubu ni Major) hamwe na Caporal Eric Bizimana (ubu ni Capitaine) kandi bose bakiri mu ngabo zibarinda, bahise bajyana nazo. Ni nabo bombi barashe indege. Inkiko zitabogamye nizimara kubisesengura biraboneka ko arimwe mwayiteguye kandi mutuma Génocide yamaze abanyarwanda ishyirwa mu bikorwa mugamije kwifatira ubutegetsi bwose ku ngufu. Ni nayo mpamvu urukiko rwa Arusha rutashoboye kwerekana uwaba yarateguye Génocide, kandi bigaragara ko yabayeho. Ukuri ku ihanurwa ry’indege kwarirengagijwe nkana, ahubwo urucyiko rushishikazwa, rufatanije n’ubutegetsi bwanyu, gushakira ibyaha no gushinja abo mwatsinze mushaka guhora, kwihimura, no kubacecekesha burundu. Urukiko rwa Arusha nirufunga imiryango nkuko rubiteganya rutababajije iby’ihanurwa ry’indege ya Perezida Habyarimana kandi rufite ububasha, ubushobozi n’ibimenyetso, ruzaba rwirengagije ubutabera, kandi ruteranije abanyarwanda aho kubunga. Colonel Bagosora Théoneste mwashinje ko ariwe uri ku isonga mubateguye Génocide yo mu Rwanda, ndetse akanayishyira mu bikorwa, urukiko rwa Arusha mu rwego rw’ubujurire rwamuhanaguyeho icyaha cyo gutegura Génocide. Mu gihe kimwe Ministre w’intebe wa Leta y’abatabazi Yohani Kambanda,munyandiko yashyize ahagaragara ku itariki ya.10/11/2011 yongeye kwemeza ko we na Leta ye batigeze bategura Génocide. Nkuko Procureur w’urukiko rwa Arusha Madame Carla Delpont yabivuze mu kwezi kwa gatatu 2008 ko afite ibimenyetso simuziga bigaragaza ko arimwe mwahanuye indege. Major Dr Théogène Rudasingwa,wari Umunyamabanga mukuru wa FPR akaba yarabaye n’umukuru w’ibiro byanyu ndetse akaba na ambasaderi w’u Rwanda muri Loni yabyemeje mu nyandiko ko arimwe mwamubwiye ko mwahanuye indega ya Perezida Juvena Habyarimana.
igihe kirageze ngo abanyarwanda bave mu gihirahiro bamenye imvo n’imvano ku mahano yabahekuye. Ubu inzira isigaye yo kumenya ukuri ni imwe. Ni uko mwashyikirizwa ubutabera butabogamye.
5- Mbere y’uko FPR mwari mubereye ku isonga, na n’ubu mukiyobora ifata ubutegetsi ku ngufu, munashinjwa ko mwakoresheje ubwicanyi bw’indengakamere kugira ngo muharabike Leta ya Juvénal Habyarimana, muyishinja ko yica abatavuga rumwe nayo. Ni muri urwo rwego FPR yishe ba Ministre Gatabazi, Umunyamabanga mukuru w’ishyaka rya PSD, yica Bwana Gapyisi Emmanuel, Landuard Ndasingwa n’abandi… Ntabwo FPR mwari muyoboye yibasiye abahutu gusa. Yishe n’abatutsi kugira ngo Leta ya Juvenal Habyarimana ishinjwe ko yatangiye Génocide. Ku itariki ya 04/02/1993, mwohereje commandos kujya kwica abatutsi b’abagogwe kugira ngo bishyirwe kuri Leta ya Juvenal Habyarimana. Bityo haboneke impamvu yo kugaba igitero mubeshya amahanga ko mugiye gutabara abatutsi. Nyuma yo kwica abagogwe FPR, yirengagije imishyikirano hagati y’impande zombi zari mu mirwano yari igeze kure Arusha mu gihugu cya Tanzaniya, yagabye igitero kuwa 08/02/1993 cyayogoje igihugu. Umugambi mwari mufite wari uwo gufata ubutegetsi bwose ku ngufu za gisirikare. Ni mwe nk’umuyobozi mukuru w’igisirikare cy’uwo mutwe, mugomba kubazwa kandi mukaryozwa n’ubutabera bwigenga iby’ubwo bwicanyi ndenga kamere bwakorewe abanyarwanda bo mu bwoko bw’abagogwe.
6- Bwana Perezida wa Repubulika, murashinjwa kandi kuba mwarishe abayobozi bakuru ba Kiliziya Gatolika mwiciye i Gakurazo ho muri Perefegitura ya Gitarama ku itariki ya 05/06/1994. Mushinjwa kuba mwarishe ba Musenyeri Visenti Nsengiyumva, Umushumba wa Kigali, Musenyeri Tadeyo Nsengiyumva, Umushumba wa Kabgayi, Musenyeri Yozefu Ruzindana, Umushumba wa Byumba. Mushinjwa kandi urupfu rwa Musenyeri Phocas Nikwigize, Umushumba wa Ruhengeri warigishijwe n’abasirikare ba FPR, ku mupaka wa Goma – Gisenyi atahutse avuye mu buhungiro , nyuma akicwa n’abasirikare ba FPR mwari mukuriye muri 1996.
7-Mbere y’uko mwambuka mukajya kwica impunzi z’abahutu bahungiye mu gihugu cya Kongo, ndetse no kwica abanyekongo babacumbikiye, mwabanje kwica impunzi z’abahutu zari mu nkambi ya Kibeho ku Gikongoro. Imiryango itegamiye kuri Leta yemeza ko hagati y’amatariki 18 na 22 /04/ 1995 mwishe impunzi z’abahutu barenga 60,000. Abashoboye kurokoka, FPR yabakurikiranye mu mayira n’aho batahaga hose irabica. Ubwo bwicanyi bwakorewe mu Rwanda, bugakorwa n’ingabo mwari mubereye ku isonga nta butabera bwigeze bushaka kumenya uko byagenze kugira ngo abakoze ayo mahano babiryozwe.
Nyakubahwa Perezida wa Repubulika murumva ko mutakwisasira imirambo y’inzirakarengane zingana zityo, ngo mwiyorose amaraso yazo, ngo mutabibazwa n’ubutabera mwitwaje ubudahangarwa mwihaye mufata ubutegetsi mukoresheje imbunda,mukabishimangira mwiba amatora ubugira kabiri. Nta budahangarwa mukwiye kuko ubutegetsi mwabwibye rubanda, ntimwabuhawe na rubanda. Impunzi z’abahutu zari muri Kongo nkuko mwabyivugiye ngo ‘twarabacyuye abandi twarabarashe, zarishwe zizira gusa ko ari abahutu, zihambwa mu byobo rusange nkuko rapport ya ONU (Mapping report) ibyerekana neza. Iyo mapping report yerekana neza uruhare runini mubifitemo nk’uko namwe mubyiyemerera. Perezida wa Congo Lawurenti Desideri Kabira yabyemeje atarapfa ku itariki ya 19/11/1998 mu kiganiro yagiranye n’ikinyamakuru ‘ Le soir’ cyo mu gihugu cy’Ububiligi ko mwishe impunzi z’abahutu. Munashinjwa kandi mu gihe kimwe, kuba mwarishe, cyangwa mukicisha abatutsi b’abanyekongo bo mu gice cy’abanyamurenge. Bamaze kwanga kuba igikoresho cyanyu, mwohereje Colonel Dani Gapfizi (ubu usigaye ari kwipeti rya Brigadier General) wari uyoboye igitero cyabagabweho, abica ku bwinshi. Abashoboye kurokoka iryo cumu ryanyu baratatanye bata ibyabo, abatarashoboye guhungira mu yandi mahanga ubu bamaze imyaka igera kuri 15 bari mu makambi mu Rwanda. Inkurikizi zabyo zose ni mwe zigomba kuryozwa.
8- Bwana Perezida wa Repubulika, mwahekuye u Rwanda. Ibigwi byanyu ni birebire kuko mwishe kandi mwicisha abanyarwanda abahutu, abatwa , abatutsi ndetse n’abanyamahanga. Ntawabarondora bose ngo bishoboke. Mwishe Seth Sendashonga, mwica Colonel Lizinde, mwica umucuruzi Bugirimfura, abo bose mubasanze aho babahungiye i Nairobi muri Kenya. Bahunze ubutegetsi bwanyu kandi aribo mwakoresheje nk’abahutu b’ibikoresho kugira ngo mugere ku nyungu zanyu bwite.Mwishe Kabera Assiel, ba Rwisereka, abatutsi bakoreye FPR batizigama, igihembo kiba kwicwa. Mwica Jean Leonard Rugambage w’umunyamakuru, mwicisha Ministre Juvenal Uwiringiyimana mu bu birigi mumuziza ko yari amaze gutahura umutego mwashakaga kumutamo mufatanije n’abidishyi b’ingoma yanyu bakora mu rukiko Arusha, n’abandi bo mu bubiligi….n’abandi n’abandi.
9-Mwafashe ubutegetsi ku ngufu kandi nyuma ya genocide mwarayikoresheje ku nyungu zanyu. Mu rwego rwo kwikiza abatavuga rumwe n’ubutegetsi bwanyu, mukimara gufata ubutegetsi ku ngufu nyuma yo kumena amaraso menshi y’inzirakarengane, mwakoze liste y’abanyrwanda bo mu bwoko bw’abahutu gusa mutavuga rumwe cyangwa se bashobora kubangamira inyungu zanyu bwite. Mubahamya icyaha cyo gutegura no gushyira mu bikorwa Génocide, mukora amalisiti nta bimenyetso bibahamya icyaha, amalisti muyatangaza mu igazeti ya leta, muyakwirakwiza isi yose mugambiriye kubabuza amahwemo aho babahungiye.
Bamwe byabaviriyemo gufungwa, abandi bimwa ubuhungiro mu bihugu bahungiyemo, abandi bakurwa ku mirimo bari babonye aho bahungiye, abandi batotezwa n’abene gihugu babita abicanyi. Byose mwabikoze muzi neza ko byubatse ku kinyoma. Mu bafungiwe Arusha bashinjwa ko bari mu rwego rw’abo mwise ba Ruharwa hamaze guhanagurwaho icyaha abari mu nama ya Leta nka Ministre Ntagerura, Ministre Rwamakuba, Ministre Bizimungu, Ministre Bicamumpaka, hagirwa umwere Géneral Kabirigi wari ushinzwe ibikorwa bya gisirikare, hahanagurwaho icyaha Prefet Bagambiki, na Protais Zigiranyirazo mwitiriraga akazu kateguye Génocide. Abo bose mwatumye bafungirwa ubusa igihe kirekire mubizi neza ko ari abere. Imiryango yabo ibura kivurira, ibintu byabo birasenyuka ibindi murabyangiza, ndetse n’aho bafunguriwe kubera ikinyoma cyanyu mwabeshye isi yose bakaba ntagihugu cyashoboye kubakira. Hari abandi bagifungiye Arusha, no mu gihugu hirya no hino, cyangwa ahandi, ari abakatiwe ari n’abatarakatirwa, bose nta butabera babonye kuko ikinyoma mwubakiyeho ingoma yanyu, nubwo gitangiye kujya ahagaragara, cyabaye ingorabahizi.
10- Nyakwubahwa Perezida wa Repubulika, si abanyarwanda gusa mwahekuye. Nkuko umucamanza Fernandi Andreu wakoze iperereza rinonosoye abyemeza kandi abibashinja. Ashingiye ku bimenyetso bifatika, abashinja kuba mwarishe muri gatozi cyangwa icyitso abagiraneza b’abasipanyolo 9 bakurikira: -Joaquím Vallmajó, -Servando Mayor, -Julio Rodríguez, -Miguel Angel Isla, -Fernando de la Fuente, -Flors Sirera, -Manuel Madrazo, -Luis Valtueña , -Isidoro Uzcurun. Mushinjwa kandi kuba mwarishe mukoresheje ingabo mukuriye umunya Canada witwa Claude Simard ku itariki ya 18/10/1994 i Gitarama. Ku itariki ya 02/02/1997, nabwo mushinjwa kuba mwarishe undi munya Canada witwa Guy Pinard wari umaze imyaka 35 mu Rwanda i Kampanga ho mu Ruhengeri.
11- Nyakubahwa Perezida wa Repubulika mwaranzwe kenshi no gukurikirana impunzi zabahunze hanze y’igihugu kugira ngo muzicireyo. Rimwe na rimwe umugambi mubisha ukamenyekana mutaramena amaraso nkuko byagenze mu bwongereza mushaka guhitana Musonera, mu gihugu cya Afurika yepfo mushaka kwica Général Kayumba Nyamwasa mwasangiye akabisi n’agahiye.
12- Nyakubahwa Perzida wa Repubulika, Biteye isoni n’agahinda kuba ubucamanza bwakagombye kwigenga mwarabuhinduye intwaro yo gukomeza kuniga, guheza,no gupfukirana abatemera ubutegetsi bw’igitugu mwashyizeho mukoresheje imbunda. Mu bizi neza kandi mubigambiriye mukomeje gushinja abahutu muri rusange ibyaha bya Génocide, mu gihe mushinja abatutsi mudashaka ubujura no guhungabanya umutekano w’igihugu Madame Victoire Umuhoza Ingabire, bigaragara ko azira ibikorwa bya Politiki, cyane cyane kuba yaraje mu Rwanda kwiyamamaza ashaka guhatanira namwe umwanya wo kuba umukuru w’igihugu. Ni uburenganzira bwe. Kandi kuba ibitekerezo bye yagaragaje bitandukanye n’imyumvire yanyu nta gitangaza kirimo. Igihe yemera ko mu Rwanda haba amoko, kandi ko hapfuye abahutu n’abatutsi, ndetse bose bakaba bakwiye ubutabera, mwe mwemeza ko nta moko abaho mu Rwanda, mwahindukira mukavuga ko abahutu bishe abatutsi babaziza ko ari abatutsi. Mwagera ku bahutu bapfuye kandi mubifitemo uruhare mukagoreka indimi. Ibitekerezo byanyu ntaho byazigera bihura n’ibya Madame Victoire Ingabire. Abanyarwanda bonyine nibo bafite uburenganzira bwo guhitamo uvuga ukuri bemera. Igisubizo ntabwo ari ukumushyira mu buroko, mugahimba abamushinja ibinyoma bigaragarira buri wese ko ari ikinamico, namwe mukemeza ko yemeye ibyaha mutarigeze mugera mu cyumba cy’urucyiko ababuraniramo ! Maitre Ntaganda, Karoli Ntakirutinka, Niyitegeka, Déogratias Mushayidi, bose bafungiwe ibikorwa bya Politiki. By’umwihariko kuri Madame Umuhoza Ingabire Victoire, mu Kiganiro mwagiranye n’abanyamakuru ku itariki ya 11/12/2011igihe mwari mu ruzinduko i Kampala, mwaratinyutse mubeshya isi yose ngo Madame Victoire Ingabire yemeye ibyaha. Ni irihe tegeko ribaha uburenganzira bwo kwivanga mu bucamanza bwagombye kuba bwigenga ? Perezida wa Repubulika amenya ate ko uregwa yemeye ibyaha urubanza rukiburanwa ? Ni uwuhe mucamanza uzavuguruza Perezida wa Repubulika wamaze gutangaza ko Madame Victoire yemeye ibyaha ? Mwamuhamije ibyaha atararangiza kuburana, nta n’uburenganzira mubifitiye. Igisigaye ni ukumukatira. Murumva atari urukoza soni ku gihugu cyagombye kugendera ku mategeko? Binyuranye n’itegeko nshinga mwishyiriyeho.
13- Nyakubahwa Perezida wa Repubulika,
Tumaze kubona aya marorerwa yose mwakoze, isi yose ikaba iyazi ariko ku nyungu zitandukanye ikicecekera, Tumaze kubona ko ibi bikorwa bigayitse mufitemo uruhare rugaragara, bihesha isura mbi u Rwanda n’abanyarwanda bose, Tumaze kubona ko mwaranzwe, no guteranya abana b’u Rwanda mukoresheje abandi banyarwanda, Tumaze kubona ko kwica abanyarwanda nkuko namwe mubyiyemerera, cyane cyane abatemera ibitekerezo byanyu ariyo ntwaro yanyu ya politiki, Tumaze kubona ko mu biganiro bitandukanye mwagiranye n’ibinyamakuru mwiyemereye ko arimwe mwishe uwari umukuru w’igihugu Perezida Habyarimana, mukanemera ko mwarashe impunzi z’abahutu zahungiye muri Congo, mukanica n’abanyekongo b’aba Tutsi bo mu bwoko bw’abnyamurenge, mukagaragaza ko mufite umugambi wo kwica abo mutavuga rumwe nkuko mwabivuze muvuga Général Kayumba Nyamwasa, muvuga ko n’isazi muzayicisha inyundo, bwacya mukamurasa, Tumaze kubona ko mwivanga bikabije mu butabera kandi mukabukoresha ku nyungu zanyu bwite, ibyo bikaba binyuranye n’ibiteganywa n’itegeko nshingamwishyiriyeho, Tumaze kubona ko mwafashe ubutegetsi mu maze kumena amaraso menshi y’abanyarwanda, ndetse n’ay’abanyamahanga, Tumaze gusanga mwaribye amatora ubugira kabiri bityo akaba nta munyarwanda wabahaye ubutegetsi, Dusanze ntabudahangarwa mukwiye kuko mwibye rubanda ubutegetsi bwabo, Dushingiye ku biteganywa n’itegekonshinga ry’ u Rwanda ryo kuwa 04/06/2003 mwishyiriyeho, cyane cyane mu ngingo yaryo ya 99 aho iteganya ko uwiyamamariza umwanya w’umukuru w’igihugu agomba kuba inyangamugayo, no mu ngingo ya 60 iteganya ko inzego z’ubutegetsi zitandukanye kandi zigenga bityo ubucamanza bukaba bugomba kwigenga ntimubuvogere cyangwa ngo mubukoresha mu nyungu za politiki, no mu ngingo ya 98 iteganya ko umukuru w’igihugu agomba kubumabatira ubumwe bw’abanyarwanda no kuba umurinzi w’itegekonshinga, Dushingiye ku bikubiye muri iyi nyandiko turasanga nta na kimwe mwujuje, bityo mukaba mwarishe nkana mubizi kandi mubishaka itegeko nshinga mwishyiriyeho, Turabasaba ko mwakwegura kuri uwo mwanya wa Perezida wa Repubulika, kugira ngo ubutabera bukore akazi kabwo, Turasaba inkiko zigenga, zibifitiye ububasha n’ubushobozi gufata ikibazo cy’ubutabera zitajenjetse, zititaye ku ubudahangarwa mwihaye mutahawe n’abanyarwanda, Turasaba ibihugu by’inshuti bifasha u Rwanda n’abanyrwanda, gufasha abanyarwanda bamaze gushavura gushyira mu bikorwa ibi byifuzo kugira ngo amahoro arambye agaruke mu Rwanda no mu karere k’ibiyaga bigari.
Umwami w’u Rwanda Nyiricyubahiro Kigeri V Ndahindurwa, uri mu buhungiro mu gihugu cya Leta zunze ubumwe z’Amerika warahiriye kuba Umwami ugendera ku itegekonshinga tariki 09/10/1959, agomba guhita agaruka mu Rwanda nk’Umukuru w’igihugu, Natahe abanyarwanda bicare ku meza amwe babwizanye ukuri ntawuhejwe, ntanuzira ukuri avuze, bace ikinyoma basubirane ubumwe bwabo n’amahoro mbere yo kujya imbere y’ubutabera budahora.
Ubwami bugendera ku itegekonshinga, imitegekere y’igihugu yemejwe kuri 28/07/1959 igihe Umwami Kigeli V NDAHINDURWA yasimbura ga Umwami Mutara III Rudahigwa niyo nzira yonyine isubiza abanyarwanda uburengazira bwabo bwo kujya mu mashyaka bihitiyemo no kuragiza ubutegetsi abo bashaka binyuze mu matora adafifitse.
Nyakubahwa Perezida wa Repubulika, mukwiye gufata icyemezo cy’ubutwari mukegura ku mirimo mwihaye mukareka abanyarwanda bakiyunga nyabyo. Bazabishingiraho babakorera ubucamanza butabera kandi budahora.
Mugire amahoro.
Eugen Nkubito
Chaiman RPRK
Bimenyeshejwe:
Son excellence Monsieur le Président des USA
Son excellence Monsieur le Président de la République Française
Son excellence Monsieur le Président de la République de l’Uganda
Son excellence Monsieur le Président de la République-Unie de Tanzanie
Sa Majesté le Roi du Rwanda en Exil aux USA Kigeli V Ndahindurwa
Son excellence Monsieur le Premier Ministre Britanique
Son excellence Monsieur le Premier Ministre Belge
Son excellence Monsieur le Premier Ministre du Portugal
Son excellence Monsieur le Premier Ministre d’Espagne
Son excellence Monsieur le Premier Ministre de la Norvége
Son excellence Monsieur le Premier Ministre des Pays Bas
Son excellence Monsieur le Premier Ministre du Canada
Son excellence Madame la Chanceliere da Republique d’Allemagne
Son excellence Monseur le Premier Ministre Danois
Son excellence Monsieur le Premier Ministre du Duche du Luxembourg
Son excellence Monsieur le Premier Ministre du Maroc
Son Excellence Monsieur le Secrétaire Général de l’ONU, à New York
Son Excellence Monsieur le Président du Conseil de Sécurité, New York
Madame/Monsieur le Représentant du pays membre permanent du Conseil de Sécurité (tous)
Monsieur le Greffier du TPIR à Arusha Monsieur le Procureur du TPIR à Arusha
Commission des Droits de l’homme, à Genève
Commission Internationale des Juristes, à Genève
Association Américaine des Juristes Association internationale des Juristes démocrates, New Delhi
Cour Européenne de Justice
Cour Européenne des Droits de l’Homme
Cour Africaine des Droits de l’Homme
Centre de lutte contre l’impunité et l’injustice au Rwanda, à Bruxelles
Amnesty International à Londres
Avocats sans frontière à Paris.
FIDH à Paris
HRW (Human Rights Watch)
La presse.
Bamwe mu bari baherekeje Perezida Kagame mu gihugu cya Uganda baribwe aho bari bacumbitse
Amakuru dukesha ikinyamakuru cyo mu gihugu cya Uganda, Daily Monitor, avuga ko hari impapuro zitaramenyekana izo arizo zibwe bamwe mu bari baherekeje Perezida Kagame ubwo yari mu rugendo mu gihugu cya Uganda mu minsi ya Noheli. Ubwo bujura bwabereye ahantu hari amacumbi yakira ba mukerarugendo i Kasese muri Uganda nk’uko byemejwe ku munsi w’ejo n’abashinzwe umutekano ba Uganda n’u Rwanda.
Ariko hari inkuru zivuguruzanya zavugaga ko mu byibwe haba harimo n’ibikoresho by’ikoranabuhanga (electronics) bya Perezida Kagame bwite. Icyo kinyamakuru gikomeza kivuga ko amakuru cyahawe n’umwe mu bayobozi b’u Rwanda ku murongo wa Telefone utashatse ko amazina ye atangazwa yemeza ko ibyibwe byari iby’ umuganga wihariye wa Perezida Kagame: Dr Gasakure.
Uwo muyobozi kandi akomeza asobanura ko impamvu ubwo bujura bwabaye kuri Dr Gasakure ari uko atari arinzwe cyane nk’uko Perezida Kagame yari arinzwe, ko kandi uwo muganga yabimenyesheje abashinzwe umutekano wa Uganda ngo icyo kibazo abashinzwe umutekano wa Perezida Kagame ntabwo bigeze bakivangamo.
Mweya Safari Lodge muri Queen Elizabeth National Park aho ubwo bujura bwabereye
Bivugwa ko Police ya Kasese yataye muri yombi abantu 3, bose akaba ari abakozi ba Mweya Safari Lodge muri Queen Elizabeth National Park aho ubwo bujura bwabereye. Perezida Kagame n’umuryango we bari bacumbikiwe muri iryo cumbi igihe bari mu kiruhuko cy’umunsi wa Noheli mu gihugu cya Uganda. Polisi ya Kasese aho byabereye ntacyo yashatse gutangaza ariko umwe mubakekwa we yivugiye ko yafashwe akabazwa.
Umwe mu bakekwa yivugiye ko atigeze yiba ariko yajyanywe kubazwa mu rwego rw’umutekano, abari bafashwe bararekuwe kuri uyu wa gatatu kuko nta kirego cyari cyatanzwe, ariko Polisi yifuzaga cyane cyane kumenya ukuntu abajura bashoboye guca ku buryo bworoshye ku barinda Perezida bakagera muri ayo macumbi. Bakomeza banavuga ko kuva Perezida Kagame yagenda kuri uyu wa mbere ntawongeye gukurikirana icyo kibazo.
Mu nzego z’umutekano z’u Rwanda bo bavuga ko hari umuntu washoboye kugera mu cyumba Dr Gasakure yari acumbitsemo kugira ngo ashobore kwiba. Kugeza ubu impamvu y’ubwo bujura ntiramenyekana.
Inkuru ya Daily Monitor yashyizwe mu Kinyarwanda na Rwanda Rwiza
http://www.monitor.co.ug/News/National/-/688334/1297420/-/bfin4yz/-/index.html
Perezida Kagame yikubise hasi agwa igihumure agiye kuvuga ijambo risoza umwaka
Inkuru zitugeraho zivuye mu bantu bari hafi y’ibikomerezwa muri Leta ya Kigali avuga ko Perezida Kagame mu gihe yari agiye kuvuga ijambo rirangiza umwaka 2011, yikubise hasi akaraba! N’uko umuganga we Dr Gasakure yari hafi akamuhembura naho ubundi kari kabaye,dore ko uwo muganga amuhora iruhande kenshi arara n’iwe.
Mu gihe Perezida Kagame yari mu rugendo i Kasese muri Uganda,uwo muganga we yaba yaribwe ibintu bimwe na bimwe mu cyumba yari acumbitsemo, ntawamenya niba atari inzego z’ubutasi za Uganda zifuzaga kumenya uko ubuzima bwa Perezida Kagame buhagaze.
Turacyakurikirana ayo amakuru, ntiturameya neza niba ari uburwayi, kutaruhuka kuko ahora mu ngendo, guhangayika bitewe ko nta muntu yizera bituma ahora yikanga baringa, igitutu cy’amahanga n’abatavuga rumwa nawe cyangwa abazimu abo yishe cyangwa yicishije baba bamuteye?
Tubibutse ko mu minsi ishize hari inkuru zavuzwe ko amagara ya Perezida Kagame yaba atifashe neza! Ariko umunyamakuru watangaje iyo nkuru yaracecekeshejwe, Inama y’Itangazamakuru imumerera nabi agomba gusaba imbabazi nyuma y’aho abantu benshii banditse bamagana iyo nkuru banamusabira ibihano ukagira ngo ni abaganga bapimye Perezida Kagame bazi uko ubuzima bwe buhagaze.
Tubitege amaso!
M.R
Kigali


text:
Rayon Sports yerekeje muri Mozambique...bambariye gukora amateka - AMAFOTO
Ikipe ya Rayon Sports yerekeje muri Mozambique mu mukino wo kwishyura wa Total CAF Confederation Cup muri Mozambique bagomba gukina na Costa do Sol. Abakinnyi bose ngo bafite icyizere cyo gukora amateka bakaba ikipe ya mbere yo mu Rwanda ibashije kwinjira mu matsinda y’irushanwa rihatanirwa ku rwego rwa Afurika.
Rayon Sports yageze ku kibuga mpuzamahanga cya Kigali ku isaha ya saa tanu zibiura 15. Irahaguruka i Kigali mu rukerera rwo kuri uyu wa mbere tariki 16 Mata 2018 (saa saba na mirongo ine n’itanu z’igitondo). Biteganyijwe ko igera i Maputo mu masaha ya saa saba z’amanywa , abakinnyi bagafata amafunguro maze bakaruhuka, nimugoroba bagakora imyitozo yoroheje.
Abakinnyi bose babashije kuvugana n’umunyamakuru wa Rwandamagazine.com mbere y’uko bahaguruka batangaje ko bafite icyizere cyo kuzatsindira no muri Mozambique bagakuramo Costa do Sol bidasubirwaho.
Mu kiganiro n’abanyamakuru ku gicamunsi cyo kuri iki Cyumweru, Minnaert yatangaje ko atitaye ku mpamba y’ibitego ikipe ye yabonye mu mukino ubanza ndetse ko adashobora no gufata Costa do Sol nk’ikipe yoroshye ahubwo imbaraga ze zose yazishyize mu gushaka uko yayisezerera akandika amateka.
Yagize ati " Ni umukino ukomeye kandi ufite byinshi uvuze ku ikipe yacu kuko ni amahirwe twaba tubonye yo kwerekeza mu mikino y’amatsinda ya CAF Confederation Cup, ku nshuro ya mbere ku ikipe yo mu Rwanda."
Yavuze ko muri Mozambique atazajya kurinda izamu ngo yizere ibitego bitatu yatsinze i Kigali kuko ashobora kubyishyurwa ahubwo azakina umukino usanzwe, akaba yarasabye abakinnyi be kumva ko bisa n’aho bagiye gutangirira ku busa.
Umukino wo kwishyura uteganyijwe ku wa 3 tariki 18 Mata 2018 i Maputo muri Mozambique. Umukino ubanza Rayon Sports yari yatsinze 3-0.
Rayon Sports yahagurutse idafite Kwizera Pierrot wahawe ikarita itukura mu mukino ubanza na Bimenyimana Bon Fils Caleb wahagaritswe imikino 2 na CAF kubera ikarita itukura yabonye ku mukino wahuje Rayon Sports na Mamelodi Sundowns.
Ikipe izakomeza hagati ya Rayon Sports na Costa do Sol izahita ikomeza mu matsinda ya CAF Confederation Cup ndetse ihabwe amadorali ya Amerika ibihumbi 275. Ni asaga miliyoni 230 FRW (237.875.000 FRW).
Abakinnyi 18 Rayon Sports ijyana muri Mozambique:
Abanyezamu :
Ndayishimiye Eric Bakame
Ndayisenga Kassim
Ba myugariro :
Faustin Usengimana
Mutsinzi Ange
Mugabo Gabriel
Nyandwi Saddam
Eric Rutanga
Manzi Thierry
Abakina hagati :
Kevin Muhire
Niyonzima Olivier Sefu
Yannick Mukunzi
Mugisha Francois
Ba rutahizamu:
Yassin Mugume
Shassir Nahimana
Djabel Manishimwe
Shaban Hussein Tchabalala
Ismaila Diarra
Christ Mbondi
Abatoza: Ivan Minnaert, Lomami Marcel, Nkunzingoma Ramazan na Hategekimana Corneille
Umuganga:Mugemana Charles
Uyoboye ’Delegation: King Bernard
Rutahizamu Ismaila Diarra na mugariro Eric Rutanga Akram
King Bernard usanzwe ari umunyamabanga uhoraho niwe uyoboye ’Delegation’
Christ Mbondi na we ari mu bahagurukanye n’ikipe
Hategekimana Corneille ushinzwe kongerera ingufu abakinnyi
Niyonzima Olivier Sefu ushobora kuzifashishwa mu kibuga hagati nubwo mu mukino ubanza atakinishijwe
Umutoza Lomami Marcel
Abari baherekeje Manzi Thierry
Myugariro Usengimana Faustin
Rutanga na Ndayisenga Kassim, nyezamu wa Rayon Sports
Mutsinzi Ange, myugariro ukiri muto ariko ugaragaza ubuhanga mu bwugarizi
Yassin Mugume na Mugisha Francois bakunda kwita Master
Mugemana Charles, umuganga mukuru w’ikipe
Nahimana Shasir ari muri 18 bagiye gukina umukino wo kwishyura...umukino ubanza ntabwo yari yifashishijwe
Hagati hari Nkunzingoma Ramazan utoza abanyezamu ba Rayon Sports


text:
Myugariro w’ikipe ya Rayon Sports Rwatubyaye Abdoul wari umaze amezi 11 adakina yagarutse mu kibuga akorana imyitozo na bagenzi be.
Ikipe ya Rayon Sports ifitanye umukino w’igikombe cy’Amahoro na Etincelles kuri uyu wa gatatu ariko kuri uyu wa kabiri nibwo yakoze imyitozo ya nyuma gusa bamwe mu bakinnyi b’inkingi za mwamba bayo ntibayigaragayemo nka Kwizera Pierrot, Yannick Mukunzi na Bimenyimana Bonfils Caleb.
Gusa myugariro wayo Rwatubyaye Abdoul we yongeye kugaragara mu myitozo ku nshuro ya kabiri kuva yakira imvune yaramazemo amezi 11. Umutoza w’iyi kipe Ivan Minnaert we avuga ko atazahita amukinisha kuko atizeye imbara z’umubiri we.
Ati:“Birashimishije ko ari gukira akongera gukina neza, namuhaye ibyumweru bibiri akorana na bagenzi nyuma nibwo tuzareba uko tumushakira iminota mike yo gukina kuko ubu ntabwo umubiri we uragarura imbaraga”.
“Gusa mu minsi nka 30 azaba akina imikino y’amarushanwa kandi ndamukeneye kuko dufite imikino myinshi irimo n’iya CAF Confederation Cup”.
Rwatubyaye Abdoul yavunitse umwaka ushize mu kwezi kwa 3 ubwo Rayon Sports yatsindaga Bugesera FC igitego kimwe ku busa muri shampiyona.
Yabazwe umwaka ushize mu kwezi kwa 11 mu bitaro byitiriwe umwami Fayizal abifashijwemo na Rayon Sports ndetse ahita yongera amasezerano yo kuyikinira.
Rayon Sports irerekeza I Rubavu kuri uyu wa kabiri, bucyeye bwaho kuri uyu wa gatatu itane mu mitwe na Etincelles FC. Irajyana abakinnyi 20.
Urutonde rw’abakinnyi 20 berekeje i Rubavu
- Ndayishimiye Eric “Bakame”
- Kassim Ndayisenga
- Thierry Manzi
- Faustin Usengimana
- Ange Mutsinzi
- Mugabo Gabriel “Gaby”
- Saddam Nyandwi
- Nzayisenga Jean D’Amour “ Mayor”
- Eric Rutanga
- Eric Irambona
- Mugisha Francois “Master”
- Imanishimwe Djabel
- Kevin Muhire
- Nova Bayama
- Djamar Miseneza
- Youssouf Habimana
- Christ Mbondi
- Tchabalala Hussein
- Diarra Ismaila
- Mugume Yassin


text:
POLITIKE Y’U RWANDA
Perezida Kagame yagiriye Uruzinduko rw’akazi muri Sudan
Kuri uyu wa gatanu, Perezida Kagame yagiriye uruzinduko rw’akazi ruzamara iminsi ibiri mu gihugu cya Sudan, aho yakiriwe na Perezida w’iki gihugu, Omar al-Bashir
Uruzinduko Perezida Kagame agiriye mu gihugu cya Sudan, ni ikimenyetso cyo gushimangira umubano mwiza uri hagati y’ibihugu byombi.
U Rwanda na Sudan bikunze kugenderanirana kuko perezida w’iki gihugu, Omar al-Bashir amaze kuza mu Rwanda inshuro irenze imwe.
Omar al-Bashir yaje mu Rwanda bwa mbere muri Nyakanga 2016, ubwo yari yitabiriye inama y’Umuryango wa Africa yunze Ubumwe yahuzaga abakuru b’ibihugu na za Guverinoma, yongera kugaruka muri uyu mwaka Ubwo Perezida Paul Kagame yongeraga kurahirira kuyobora indi Manda.
Perezida Kagamme asuye igihugu kirimo ingabo z’u Rwanda zagiye kubungabunga amahoro, aho zikomeje kugararagara mu bikorwa byo gufasha abaturage bo muri Sudan kuba bakongera bakiyubaka bushya.
- Perezida Kagame yakiriwe na Perezida wa Sudan, Omar al-Bashir}


text:
Nkunda yafashwe amaze iminsi agaragaza imbaraga zidasanzwe mu rugamba inyeshyamba ze zarwanagamo n’ingabo za Congo, ariko aza gukubitwa incuro n’umutwe uhuriweho n’u Rwanda na Congo wari ugamije kwambura intwaro no kumenesha abarwanyi ba FDLR muri Kivu y’Amajyaruguru.
Uyu mugabo w’imyaka 51 wavukiye i Rutshuru muri Kivu y’Amajyaruguru, afite amateka akomeye kuko yarwanye intambara yo guhirika Mobutu ndetse akagira n’uruhare mu ntambara ya kabiri ya Congo yarwaniyemo ibihugu birindwi.
Ivuka rya CNDP ya Gen. Nkunda
Gen. Nkunda yaje kwigomeka ku butegetsi we na Brigade ya 81 na 83 yayoboraga yiyunga ku yindi mitwe y’abarwanyi bajya mu mashyamba yo mu gace ka Masisi, aho yaje gushinga umutwe yise Congrés National Pour la Defense du Peuple (CNDP).
Mu 2006 nibwo CNDP yashingiwe muri Kivu y’Amajyaruguru ari umutwe witwara gisirikare urwanya ubutegetsi bwa Joseph Kabila. Abawugize bari bayobowe na Gen Nkunda bavugaga ko baharanira uburenganzira bw’abanye-Congo bavuga Ikinyarwanda mu Burasirazuba bw’iki gihugu, bibasirwaga n’abandi baturage batabibonagamo nka bagenzi babo ku buryo babahigaga bukware bakicwa nk’inyamaswa.
Ubusanzwe bimwe mu bice bya Congo cyane mu Burasirazuba, hatuye abaturage bavuga Ikinyarwanda badategwa ku buryo uhageze ushobora gukeka ko ari mu Rwanda. Ibi ntibyapfuye kwizana gusa kuko mu myaka ya mbere y’abakoloni, iki gice cyari mu rw’imisozi igihumbi, ariko inkubiri yo gushyiraho imipaka isiga ruhambuwe n’abari bahatuye bisanga i Congo.
Aba baturage ntibigeze bishimirwa n’abanye-Congo b’umwimerere batangira kugirirwa nabi.
Inyeshyamba za Gen. Nkunda ntizahwemye gukozanyaho n’Ingabo za Congo (FARDC), gusa mu ntangiriro za 2007 leta yashatse kugabanya igitutu cy’iyi ndwanyi ishyiraho uburyo bwo kuvanga ingabo, bituma ahabwa kuyobora Brigade eshanu aho kuba ebyiri.
Aka gahenge ntikarambye kuko muri Nzeri 2007, ingabo za leta zagabye ibitero mu gace ka Masisi zikoresheje kajugujugu yo mu bwoko bwa Mi-24 zica abambari ba Nkunda 80, bituma habaho ibiganiro bitatanze umusaruro kuko imirwano yubuye bikaviramo ibihumbi by’abaturage guhunga.
Nkunda yatawe muri yombi CNDP ihindura umuvuno
Mu ijoro ryo ku wa 22 Mutarama ku isaha ya saa tanu n’igice, nibwo Gen Nkunda yafashwe ubwo yashakaga guhungira mu Rwanda. Ingabo z’u Rwanda n’iza FARDC, batangaje ko abarwanyi be basabwe gushyira intwaro hasi.
Uyu mugabo yatawe muri yombi bidatinze Gen Bosco Ntaganda atangaza ko yamusimbuye ku buyobozi bwa CNDP ndetse anemera ivangwa ry’ingabo ze n’iza leta. Ni mbere y’uko ku wa 23 Werurwe 2009, yashyize umukono ku masezerano y’amahoro na leta ya Congo, bemeranya ko uyu mutwe uhinduka ishyaka rya politiki mu rwego rwo gusaba kurekura imfungwa zayo.
Aya masezerano yaje kutubahirizwa bibyara amahari yavutsemo umutwe w’inyeshyamba za M23 [bisobanuye itariki amasezerano yashyiweho umukono] zabayeho kuva mu 2012.
Icyifuzo cya Congo kuri Nkunda cyatewe utwatsi
Nyuma yo gutabwa muri yombi kwa Gen Laurent Nkunda, Leta ya Congo yifuje kohererezwa uwo mu jenerali ariko u Rwanda rubyima amatwi bitewe n’uko nta masezerano yo guhererekanya abanyabyaha yari hagati y’ibihugu byombi.
Ibi byiyongera ku kuba mu mategeko ya Congo, igihano cy’urupfu cyari cyemewe kandi u Rwanda rwaragikuyeho kera, ibi bigatera impungenge ko uyu mugabo yari kugezwayo akaba yagirirwa nabi kugeza ndetse akaba yakwicwa.
Imyemerere ya Gen Laurent Nkunda
Gen Laurent Nkunda yavugaga ko yakiriye agakiza kandi ajya yambara agapesi kanditseho ngo "Rebels for Christ" kandi ngo ari Pasiteri mu idini ry’Abadiventi b’umunsi wa karindwi.
Mu 2005, Laurent Nkunda yarezwe ibyaha bibangamiye uburenganzira bw’ikiremwamuntu n’urukiko mpuzamahanga mpanabyaha rwa La Haye ICC, Muri 2002 yarezwe kuba yaragize uruhare mu iyicwa ry’abantu 160 i Kisangani mu guhosha imvururu zari zihari, aho bakanavugamo ko yishemo intumwa ebyiri za Loni zakoragayo iperereza.
Ibi byose ariko, Gen. Nkunda yarabihakanye, avuga ko umuryango mpuzamuhanga ntacyo witayeho ku mutekano w’abantu bo mu bwoko bw’Abatutsi bicwaga, nk’uko ntacyo bakoze muri Jenoside yakorewe Abatutsi mu Rwanda mu 1994.
Amaherezo ya Gen. Nkunda ni ayahe?
Tariki ya 26 Werurwe 2010, Urukiko rw’Ikirenga rw’u Rwanda rwanzuye ko Gen Nkunda ataburanishwa n’inkiko za Gisivile zisanzwe, kuko inzego za gisirikare arizo zamufashe. Kugeza ubu ntabwo araburanishwa.
Iyo urebye imiterere y’ikibazo cya Gen. Nkunda, usanga amaherezo ye ari uko muri Repubulika Iharanira Demokarasi ya Congo hazajyaho ubuyobozi bushya busimbura ubwa Kabila cyangwa ubwa nyuma yaho [kuko Nkunda aracyari muto mu myaka], bukaba bwamwifashisha muri icyo gihe, ahanini bitewe n’uko yakunze kurangwa na disipulini iri ku rwego rwo hejuru.
Nubwo mu 2002 ICC yigeze gusaba gufata Gen Nkunda bikaza kwangwa n’Ingabo za Loni zibungabunga amahoro muri RDC (Monusco), ibyo kumushakisha bisa n’aho byataye agaciro kuko bizwi ko uwo uru rukiko rwiziritseho ruhatana kugeza rumubonye ariko we ntirwakomeje kumushaka.
ICC yashinjaga Gen Nkunda ibyaha by’intambara, ihohotera rishingiye ku gitsina no kwinjiza abana mu gisirikare mu myaka itanu yamaze arwanira mu Burasirazuba bwa Congo.
Kuba uru rukiko rutakimushakisha ni ikimenyetso cy’uko bishoboka ko nta maraso y’inzirakarengane amuri ku ntoki, ku buryo bimuha amahirwe menshi yo kuba yazagira uburyo runaka yisanga mu miyoborere ya Congo yo mu gihe kizaza.


text:
Ibiro bijejwe gukurikirana imigwi izotsindira kwitaba igikombe c’isi mu mwaka uza mu gihugu c’Uburusiya niwo wafashe iyo ngingo inyuma yaho sentare y’umupira w’amagaru ijejwe gukurikirana abahagarikizi(TAS:Tribunal Arbitral du Sport) ifatiye ingingo yo guhagarika burundu Joseph Lamptey yaranzwe no guhengama igihe yahagarikira urwo rukino bituma igihugu ca Afirika y’Epfo gitsinda.
Joseph Lamptey w’imyaka 42 ava mu gihugu ca Ghana yatanze “ Penalty ” yatumye Afirika y’Epfo itsinda kandi ata kosa ryahabaye.
Bivugwako urukino ruzosubirwamwo ruzoha akaryo igihugu ca Senegal ubu kiza ubwa gatatu mu mugwi D mu nkino zo kurondera itike z’igikombe c’isi co mwaka wa 2018 zizobera mu gihugu c’Uburusiya.
Bivugwako niyo Senegal yatsinda Afirika y’Epfo n’igitsindo kimwe izoba ironse itike yo kuja mu Burusiya ku mwaka uza .
Urukino rwa mbere rwabereye muri Afirika y’Epfo muri munyonyo 2016 iki gihugu gifise ibitsindo 2 kuri kimwe ca Senegal,urukino rutegekanijwe muri Munyonyo 201.